open-index/open-wikipedia-markdown huggingface dataset:
నేలవేము

నేలవేము ఒకరకమైన ఔషధ మొక్క. దీనిని ఇంటి వద్ద కుండీలలో పెంచుకోవచ్చును. ఇది వేప కన్నా చేదుగా ఉంటుంది. కాండంలోను, ఆకులోను ఔషధ గుణాలు పుష్కలంగా ఉంటాయి. ఆండ్రోగ్రాఫిస్ పనికులట అనేది వార్షిక పత్ర వృక్షం. ఈ వృక్షం భారతదేశం, శ్రీలంక లలో అకంతేసి అనే కుటుంబానికి చెందినది.  ఇది విస్తృతంగా దక్షిణ, ఆగ్నేయ ఆసియాలో సాగు చేస్తారు. ఇది సాంప్రదాయకంగా అంటువ్యాధులు, కొన్ని వ్యాధుల చికిత్సకు ఉపయోగిస్తున్నారు. ఎక్కువగా ఆకులు, మూలాల ఔషధ ప్రయోజనాల కోసం ఉపయోగించారు.
## నేలవేము ఇంట్లో పెంచే విధానం
కుండీలో విత్తనాలు చల్లుకోవాలి. 8 రోజులకు మొక్క మొలుస్తుంది. కుండీకి రెండు మొక్కలు ఉంచితే చాలు. జూన్‌లో విత్తుకోవచ్చు.  ఇది వంద సెంటీమీటర్ల ఎత్తు పెరుగుతుంది. పిలకలు కత్తిరిస్తుంటే గుమ్మటంలా పెరుగుతుంది. సెప్టెంబర్ నాటికి పూత వస్తుంది. ఆ సమయంలో మొక్కను కత్తిరించి నీడన ఆరబెట్టి భద్రపరచుకోవచ్చు. 10-15 సెంటీమీటర్ల ఎత్తున మొక్కను కత్తిరిస్తే.. మళ్లీ చిగుళ్లు వస్తాయి. 60 రోజుల్లో రెండోసారి కోసుకోవచ్చు. చూర్ణం చేసి దాచుకోవచ్చు. తులసి మాదిరిగానే.. దీన్ని రోజూ రెండు పచ్చి ఆకులు లేదా కాండం, ఆకుల పొడి లేదా వాటి కషాయం ఎలా వీలైతే అలా వాడొచ్చు. 
## ఉపయోగాలు
చక్కెర వ్యాధిని అరికడుతుంది. కాలేయ వ్యాధులు రాకుండా చూస్తుంది. వైరల్ / విష జ్వరాలు రాకుండా కాపాడుతుంది. చికున్ గున్యా / విష జ్వరాలు వచ్చిన వారికి ఉపశమనం కలిగిస్తుంది. గిరిజనులు నేలవేము చెట్లను ఇంట్లో వేలాడగట్టుకొని వాడుకుంటూ ఉంటారు. తేలుకుట్టిన వారికి నేలవేము ఆకు తినిపిస్తే తగ్గిపోతుంది. ఈ ఆకుల చేదు తెలిసే అంతవరకూ తినిపిస్తుండాలి. ఈ వృక్షం ను అలంకరణ కొరకు వాడుతారు. #ఈ మొక్క ఫలాలను నీటి వనరుగా వాడతారు. 
; ఔషధం వాడే మోతాదు :
# జ్వరాలు - 1 నుంచి 2 చెంచాల (టేబుల్ స్పూన్ల) చూర్ణం / అర ఔన్సు కషాయం
# కామెర్లు - 1 నుంచి 2 చెంచాల చూర్ణం / అర ఔన్సు కషాయం
# మధుమేహం - 1 నుంచి 2 చెంచాల చూర్ణం
# చర్మ వ్యాధులు - 1 చెంచా చూర్ణం
# కాలేయ వ్యాధులు - 1 చెంచా చూర్ణం
## మూలాలు

# https://web.archive.org/web/20090505040402/http://www.ars-grin.gov/cgi-bin/npgs/html/taxon.pl?414228
# http://www.theplantlist.org/tpl1.1/record/kew-2637069
# http://www.mobot.org/MOBOT/research/APweb/orders/lamialesweb.htm#Lamiales
### వెలుపలి లింకులు

వర్గం:ఔషధ మొక్కలు
వర్గం:అకాంథేసి కుటుంబ మొక్కలు
కార్ల్ హూపర్

1966, డిసెంబర్ 15న జన్మించిన **కార్ల్ హూపర్** (Carl Llewellyn Hooper) వెస్ట్‌ఇండీస్కు చెందిన ప్రముఖ మాజీ క్రికెట్ క్రీడాకారుడు. 1980 దశాబ్దం చివరిలో గార్డన్ గ్రెనిడ్జ్, డెస్మండ్ హేన్స్, మాల్కం మార్షల్, కోర్ట్నీ వాల్ష్ దిగ్గజాలు ఆడే సమయంలో వెస్ట్‌ఇండీస్ జట్టులో ప్రవేశించి దాదాపు 21 సంవత్సరాలపాటు అంతర్జాతీయ క్రికెట్ ఆడినాడు.

## టెస్ట్ క్రికెట్
మొత్తం తన టెస్ట్ కెరీర్ లో 102 టెస్ట్ మ్యాచ్‌లు ఆడిన హూపర్ అత్యధిక స్కోరు 233 పరుగులు 2001లో భారత జట్టుపై సాధించాడు. హూపర్ టెస్టులలో మొత్తం 5762 పరుగులు సాధించాడు. అందులో 13 సెంచరీలు, 27 అర్థ సెంచరీలు ఉన్నాయి. బౌలింగ్‌లో 114 వికెట్లు సాధించాడు.
## వన్డే క్రికెట్
వన్డేలలో హూపర్ 227 మ్యాచ్‌లు ఆడి 5761 పరుగులు సాధించాడు. వన్డేలలో అతని అత్యధిక స్కోరు 133 నాటౌట్. వన్డేలలో అతను 7 సెంచరీలు, 29 అర్థ సెంచరీలు సాధించాడు. 193 వికెట్లను కూడా తన బౌలింగ్‌లో పడగొట్టాడు.
## ఫస్ట్ క్లాస్ క్రికెట్
ఫస్ట్ క్లాస్ క్రికెట్‌లో హూపర్ గుయానా జట్టుకు ప్రాతినిధ్యం వహించాడు. ఇంగ్లీష్ కౌంటీ క్రికెట్‌లో కూడా కెంట్, లాంకాస్టర్ తరఫున ఆడినాడు. 2003లో హూపర్ అన్ని 18 కౌంటీ జట్టులపై సెంచరీలు సాధించిన రెండో ఆటగాడిగా రికార్డు సృష్టించాడు.

టెస్టులలోనూ, వన్డేలలోనూ 5000 పైగా పరుగులుచేసి, రెండింటిలోనూ 100 కు పైగా వికెట్లు సాధించి, రెండింటిలోనూ 100 కు పైగా క్యాచ్‌లు పట్టి ఈ ఘనత సాధించిన తొలి క్రికెటర్‌గా రికార్డు సృష్టించాడు.
## మూలాలు


వర్గం:1966 జననాలు
వర్గం:వెస్టిండీస్ క్రికెట్ క్రీడాకారులు
వర్గం:వెస్టిండీస్ టెస్ట్ క్రికెట్ క్రీడాకారులు
వర్గం:వెస్టిండీస్ వన్డే అంతర్జాతీయ క్రికెట్ క్రీడాకారులు
వర్గం:జీవిస్తున్న ప్రజలు
లాన్స్ గిబ్స్

thumb|లాన్స్ గిబ్స్
1934, సెప్టెంబర్ 29 నాడు గయానాలోని జార్జ్‌టౌన్లో జన్మించిన **లాన్స్ గిబ్స్** (Lancelot Richard Gibbs) వెస్టిండీస్కు చెందిన ప్రముఖ మాజీ క్రికెట్ క్రీడాకారుడు. టెస్ట్ క్రికెట్ చరిత్రలోనే గొప్ప స్పిన్ బౌలర్‌గా పేరుపొందినాడు. టెస్టులలో గిబ్స్ 309 వికెట్లను సాధించి ఫెడ్ ట్రూమన్ తర్వాత 300 వికెట్లను సాధించిన రెండో బౌలర్‌గా, మొదటి స్పిన్నర్‌గా క్రికెట్ చరిత్రలో నిలిచిపోయాడు. టెస్టులలో సగటున ఓవర్‌కు 2 పరుగుల కంటే తకువగా ఇచ్చి అత్యంత పొదుపుగా బౌలింగ్ చేసిన ఘనతను కూడా సాధించాడు. కాని బ్యాంటింగ్‌లో మాత్రం అతని గణాంకాలు దారుణంగా ఉన్నాయి. టెస్టులలో అతని అత్యధిక వ్యక్తిగత స్కోరు 25 పరుగులు దాటలేదు.

1957-58లో భారతపర్యటనకు వచ్చి ఒక టెస్టు ఆడిననూ అతనికి వికెట్లు లభించలేవు. 1962-62 లోలో భారత జట్టు వెస్ట్‌ఇండీస్ పర్యటించినప్పుడు 20.41 సగటుతో 5 టెస్టులలో 24 వికెట్లు పడగొట్టినాడు. అదే సీరీస్ లో బ్రిడ్జ్‌టౌన్లో జరిగిన టెస్టులో ఒక దశలో 149/2 స్కోరుతో ఉన్న భారతజట్టును 187 పరుగులకే ఆలౌట్ చేసిన ఘనత అతనిది. ఆ టెస్టులో 15.3 ఓవర్లలోనే 8 వికెట్లు పడగొట్టినాడు. అతని అత్యుత్తమ బౌలింగ్ విశ్లేషణ 38/8 ఈ టెస్టు ద్వారా సాధించినదే.

1973లో 39 సంవత్సరాల వయస్సులో గిబ్స్ లీడ్స్లో ఇంగ్లాండుపై తొలి వన్డే ఆడినాడు. ఆ తర్వాత మరో వన్డేలలో మాత్రమే ప్రాతినిధ్యం వహించాడు. 1975 ప్రపంచ కప్ లో ఒకే ఒక్క వన్డే శ్రీలంకపై ఆడి 4 ఓవర్లు బౌలింగ్ చేసిననూ ఫలితం దక్కలేదు. 
 
## బయటి లింకులు
* CricketArchive statistical summary

వర్గం:1934 జననాలు
వర్గం:వెస్టిండీస్ క్రికెట్ క్రీడాకారులు
వర్గం:వెస్టిండీస్ టెస్ట్ క్రికెట్ క్రీడాకారులు
వర్గం:వెస్టిండీస్ వన్డే అంతర్జాతీయ క్రికెట్ క్రీడాకారులు
వర్గం:జీవిస్తున్న ప్రజలు
రోహన్ కన్హాయ్

thumb|రోహన్ కన్హాయ్
1935, డిసెంబర్ 26 నాడు జన్మించిన **రోహన్ కన్హాయ్** (Rohan Bholalall Kanhai) వెస్ట్‌ఇండీస్కు చెందిన మాజీ క్రికెట్ క్రీడాకారుడు. 1950 దశకం చివరిలో ప్రవేశించి 1960 దశబ్దంలోను, 1970 దశాబ్దపు తొలి భాగంలోను అంతర్జాతీయ క్రికెట్‌లో ప్రాతినిధ్యం వహించాడు.భారతసంతతికి చెందిన వెస్ట్‌ఇండీస్ క్రికెట్ ఆటగాళ్ళలో ప్రముఖుడు. వెస్ట్‌ఇండీస్ తరఫున దొగ్గజాలైన గార్‌ఫీల్డ్ సోబర్స్, రాయ్ ఫ్రెడరిక్, లాన్స్ గిబ్స్, కాళీచరణ్ మొదలగు క్రికెటర్లతో కల్సి జట్టులో ప్రాతినిధ్యం వహించాడు. 1957లో ఇంగ్లాండుపై తన టెస్ట్ జీవితాన్ని ఆరంగేట్రం చేసాడు. మొత్తం 79 టెస్టులు ఆడి 47.53 సగటుతో 6227 పరుగులు సాధించాడు. ఇందులో 15 సెంచరీలు 28 అర్థ సెంచరీలు ఉన్నాయి. టెస్టులలో అతని అత్యధిక స్కోరు 256 పరుగులు. దీన్ని భారత్ పై కోల్‌కతలో సాధించాడు.

వన్డేలలో అతను 7 మ్యాచ్‌లకు ప్రాతినిధ్యం వహించి 164 పరుగులు చేసాడు. 1975లో జరిగిన తొలి ప్రపంచ కప్ పోటీలలో కూడా అతను ప్రాతినిధ్యం వహించాడు.

భారత ప్రముఖ క్రికెటర్ సునీల్ గవాస్కర్ తన కుమారుడికి రోహన్ కహాయ్ పేరు మీదుగా రోహన్ గవాస్కర్ అని పేరు పెట్టాడు .

## మూలాలు


వర్గం:1935 జననాలు
వర్గం:వెస్టిండీస్ క్రికెట్ క్రీడాకారులు
వర్గం:జీవిస్తున్న ప్రజలు
రిచీ రిచర్డ్‌సన్

వెస్టిండీస్ మాజీ క్రికెట్ క్రీడాకారుడైన **రిచీ రిచర్డ్‌సన్** (Richard Benjamin Richardson) 1962, జనవరి 12న ఆంటిగ్వాలో జన్మించాడు. ఇతడు వెస్టిండీస్ క్రికెట్ జట్టుకు నాయకత్వం కూడా వహించాడు. 1983-84లో భారతపర్యటన సమయంలో క్లైవ్ లాయిడ్ నాయకత్వంలో తొలిసారిగా టెస్ట్ క్రికెట్ లో ప్రవేశించాడు. వివియన్ రిచర్డ్స్ తర్వాత వెస్టిండీన్ క్రికెట్ జట్టుకు నాయకత్వ బాధ్యతలు చేపట్టినాడు. 24 టెస్టులకు కెప్టెన్‌గా వ్య్వహరించి 11 టెస్టులను గెలిపించాడు. నాలుగేళ్ళ అతని నాయకత్వ సమయంలో వెస్టిండీస్ ఒకే ఒక్క సీరీస్ 1995లో ఆస్ట్రేలియాతో ఒడిపోయింది. బ్రియాన్ లారా ఇతని సమయంలోనే ప్రపంచ శ్రేణి బ్యాట్స్‌మెన్‌గా అవతరించాడు.

రిచర్డ్‌సన్ 86 టెస్టులు ఆడి 44.39 సగటుతో 5949 పరుగులు సాధించాడు. 16 సెంచరీలు, 27 అర్థ సెంచరీలు నమోదుచేశాడు. అందులో ఆస్ట్రేలియా పైనే 9 సెంచరీలు సాధించాడు. టెస్టులలో అతని అత్యధిక స్కోరు 194 పరుగులు 1989లో గుయానాలో భారతజట్టుపై సాధించాడు.

వన్డేలలో 224 మ్యాచ్‌లు ఆడి 33.41 సగటుతో 6248 పరుగులు చేసాడు. ఇందులో 5 సెంచరీలు, 44 అర్థ సెంచరీలు సాధించాడు. వన్డేలలో అతని అత్యధిక స్కోరు 122 పరుగులు. రిచర్డ్‌సన్ 1987, 1992, 1996 ప్రపంచకప్ క్రికెట్ పోటీలలో కూడా పాల్గొన్నాడు.

## బయటి లింకులు
* Richie Richardson's Cricinfo statistics
* Lashings Cricket Team
* Sportstar Caribbean Diary

వర్గం:1962 జననాలు
వర్గం:వెస్టిండీస్ క్రికెట్ క్రీడాకారులు
వర్గం:వెస్టిండీస్ టెస్ట్ క్రికెట్ క్రీడాకారులు
వర్గం:వెస్టిండీస్ వన్డే అంతర్జాతీయ క్రికెట్ క్రీడాకారులు
వర్గం:జీవిస్తున్న ప్రజలు
డిమాండ్ రేఖ

right|thumb|250px|డిమాండ్-సప్లై గ్రాఫ్
ఆర్థిక శాస్త్రములో ఒక వస్తువు ధరకు, ఆ ధర వద్ద ఆ వస్తువుకు ఉండు డిమాండునే **డిమాండ్ రేఖ** (demand curve) అని పిలుస్తారు. ఒక వస్తువు ధర పెర్గే కొలది సాధారణంగా ఆ వస్తువు డిమాండు తగ్గుతుంది కాబట్టి డిమాండ్ రేఖ ఎడమ నుంచి కుడికి కిందికి వాలి ఉంటుంది. ఒక వస్తువులు ఏయే ధరల వద్ద ఎంతెంత డిమాండు ఉన్నది పట్టిక ద్వారా రాబట్టి దాన్ని గ్రాఫ్‌లో సూచిస్తే డిమాండ్ రేఖ వస్తుంది.

## రకాలు
డిమాండ్ రేఖ రెండు రకాలు
# వైయక్తిక డిమాండ్ రేఖ
# మార్కెట్ డిమాండ్ రేఖ
### వైయక్తిక డిమాండ్ రేఖ
ఒక వినియోగదారుడు ఒక వస్తువును ఒక ధర వద్ద ఎంతెంత పరిమాణంలో కొంటాడొ తెల్పే రేఖ వైయక్తిక డిమాండ్ రేఖ (Individual Demand Curve). ఇది ప్రతి వినియోగదారుడికి వేర్వేరుగా ఉంటుంది. దీని ద్వారా వినియోగదారుని స్వాభావాన్ని కూడా తెలుసుకోవచ్చును.
### మార్కెట్ డిమాండ్ రేఖ
ఒక వస్తువుకు సంబంధించి అన్ని వినియోగదారుల డిమాండ్ పట్టికలను కల్పి గీయగా వచ్చినదే మార్కెట్ డిమాండ్ రేఖ (Market Demand Curve). ఇది వస్తువు యొక్క స్వభావాన్ని తెలియపరుస్తుంది. దీనిని రెండు విధాలుగా రాబట్టవచ్చు. మొదటి పద్ధతి ప్రకారం మార్కెట్ లోని అన్ని వినియోగదారుల డిమాండ్ పట్టికలను కూడటం. రెండవది, వినియోగదారులలో ఒకరిని నమూనాగా ఎన్నుకొని అతని డిమాండ్ పట్టికను మార్కెట్‌లోని వినియోగదారులచే హెచ్చించడం. సాధారణంగా మార్కెట్ డిమాండ్ పట్టికను మొదటి పద్ధతి ప్రకారం లెక్కించడం కష్టసాధ్యం. కాబట్టి రెండో పద్ధతి ప్రకారమే నిర్మిస్తారు.
## డిమాండ్ రేఖ లక్షణాలు
# సాధారణంగా డిమాండ్ రేఖ ఎడమ నుంచి కుడికి కిందికి వాలి ఉంటుంది. వినియోగదారుడు ఒక వస్తువు ధర పెరిగితే ఆ వస్తును తక్కువ పరిమాణంలో కొనుగోలు చేస్తాడు కాబట్టి ధర పెర్గినట్లు క్రమక్రమంగా ఆ వస్తువు కొనుగోలు పరిమాణాన్ని తగ్గిస్తాడు. ధరకు, ఆ వస్తువు డిమాండ్ కు విలోమ సంబంధం ఉండుటచే డిమాండ్ రేఖ ఎడమ నుంచి కుడికి కిందికి వాలి ఉంటుంది.
# సాధారణంగా డిమాండ్ రేఖ సరళరేఖ వలె కాకుండా కుంభాకారంగా ఉంటుంది. ఒక వస్తువు ధర 10% తగ్గితే ఆ వస్తువును 10% కంటే ఎక్కువ అనుపాతంలో కొనుగూలు చేయబడుతుంది. అట్లే వస్తువు ధర 10% తగ్గితే ఆ వస్తువును 10% కంటే తక్కువ పరిమాణంలో కొనుగోలు చేయబడుతుంది. కాబట్టి డిమాండ్ రేఖ కుడి నుంచి ఎడమకు కేంద్రానికి కుంభాకారంగా ఉంటుంది.
## డిమాండ్ రేఖ ప్రయోజనాలు
ఆర్థిక శాస్త్రములో డిమాండ్ రేఖ ప్రయోజనం గణనీయమైనది. సమతౌల్యం ధర (equilibrium price) నిర్ణయించడానికి సప్లయ్ రేఖతో బాటు డిమాండ్ రేఖ కూడా అవసరం. ఈ రెండు రేఖలు ఖండించే చోటు వద్ద వినియోగదారుని సమతౌల్యం ఉంటుంది.
## డిమాండ్ రేఖకు మినహాయింపులు
పేదవారు కొనే వస్తువులు (గిఫెన్ వస్తువులు), గౌరవ సూచల వస్తువులు, వ్యాపార చక్రములు, వినియోగదారుని ఆదాయంలో మార్పులు మొదలగు విషయాలలో డిమాండ్ రేఖ వాలులో మార్పు ఉండవచ్చు.
## ఇవి కూడా చూడండి
* సప్లయ్ రేఖ (Supply Curve)
* డిమాండ్ సూత్రం (Law of Demand)
* డిమాండ్ పట్టిక (Demand Table)
* డిమాండ్ (Demand) 

వర్గం:సూక్ష్మ అర్థ శాస్త్రము
వర్గం:ఆర్థిక రేఖలు
వివియన్ రిచర్డ్స్

1952, మార్చి 7న ఆంటిగ్వా లోని సెయింట్ జాన్స్ లో జన్మించిన **వివియన్ రిచర్డ్స్** పూర్తి పేరు ఐజాక్ వివియన్ అలెగ్జాండర్ రిచర్డ్స్ (Sir Isaac Vivian Alexander Richards). అయిననూ అతడు వివియన్ లేదా వివ్ రిచర్డ్స్ గానే ప్రసిద్ధి చెండాడు. ఇతడు వెస్ట్‌ఇండీస్ కు చెందిన ప్రముఖ క్రికెట్ క్రీడాకారుడు. 2002లో వివ్ రిచర్డ్స్ వన్డేలలో సర్వకాల అత్యున్నత బ్యాట్స్‌మెన్‌గా గుర్తించబడ్డాడు. కాని 2003లో భారత్ కు చెందిన సచిన్ టెండుల్కర్ కు ప్రథమస్థానం ఇచ్చి ఇతనికి ద్వితీయస్థానంతో సరిపెట్టారు. 1991లో అంతర్జాతీయ క్రికెట్ నుంచి నిష్క్రమించాడు.

## టెస్ట్ క్రికెట్
వివియన్ రిచర్డ్స్ తన తొలి టెస్ట్‌ జీవితాన్ని 1974లో భారత్‌పై బెంగుళూరులో ఆరంగేట్రం చేసాడు. ఢిల్లీలో జరిగిన రెండో టెస్టులో 192 పరుగులతో నాటౌట్‌గా నిల్చాడు. టెస్టులలో అతడు మొత్తం 121 మ్యాచ్‌లు ఆడి 50.23 సగటుతో 8540 పరుగులు చేసాడు. అందులో 24 సెంచరీలు, 45 అర్థ సెంచరీలు ఉన్నాయి. టెస్టులలో అతని అత్యధిక స్కోరు 291 పరుగులు. టెస్టులలో 50 సార్లు వెస్టిండీస్ కు నాయకత్వం వహించి 24 సార్లు గెలిపించాడు. కెప్టెన్‌గా ఓడిపోయినవి కేవలం 8 మాత్రమే. ఇప్పటివరకు కూడా ఒక్క టెస్ట్ సీరీస్ ఓడిపోని వెస్ట్‍ఇండీస్ కెప్టెన్‌గా రికార్డు అతని పేరిటే ఉంది. 1986లో ఆంటిగ్వాలో ఇంగ్లాండుకు విరుద్ధంగా టెస్ట్ మ్యాచ్‌లో కేవలం 56 బంతుల్లోనే సెంచరీ పూర్తిచేసి టెస్ట్ క్రికెట్‌లో వేగవంతమైన సెంచరీ సాధించినవాడిగా రికార్డు సృష్టించాడు. టెస్టులలో వివ్ 84 సిక్సర్లు సాధించాడు. అతని అత్యధిక స్కోరు 291 వెస్ట్‌ఇండీస్ తరఫున ఆరవ అత్యధిక వ్యక్తిగత స్కోరు. 1976 సంవత్సరం అతనికి కలిసివచ్చిన సంవత్సరం. టెస్టులలో 90.00 సగటుతో 11 సెంచరీలతో మొత్తం 1710 పరుగులు చేసాడు. అతని అత్యధిక స్కోరు 291 పరుగులు కూడా ఇదే కాలంలో సాధించబడింది. ఒకే క్యాలెండర్ సంవత్సరంలో అత్యధిక పరుగులు చేసిన బ్యాట్స్‌మెన్‌గా ఇతని రికార్డు 30 సంవత్సరాల పాటు కొనసాగింది. చివరికి 2006 నవంబర్ 30నాడు పాకిస్తాన్కు చెందిన మహమ్మద్ యూసుఫ్ ఈ రికార్డును అధికమించాడు.

## వన్డే క్రికెట్
వివ్ రిచర్డ్స్ 187 వన్డేలు ఆడి 6721 పరుగులు సాధించాడు. అతని తొలి వన్డే శ్రీలంకపై 1975లో ఆడినాడు. వన్డేలలో అతని అత్యధిక స్కోరు 189 నాటౌట్. 11 సెంచరీలు, 45 అర్థ సెంచరీలు కూడా వన్డేలలో సాధించాడు. 1986-87 లో ఒకే వన్డేలో సెంచరీ, 5 వికెట్లు సాధించి రికార్డు సృష్టించాడు. 2005 వరకు వన్డేలలో ఈ ఘనత సాధించిన ఏకైక క్రికెటర్‌గా గుర్తించబడ్డాడు.

## ప్రపంచ కప్ క్రికెట్
1975, 1979, 1983. 1987 ప్రపంచ్‌కప్ క్రికెట్‌లో వివ్ రిచర్డ్స్ వెస్ట్‌ఇండీస్ జట్టుకు ఇతను ప్రాతినిధ్యం వహించాడు. 1975, 1979 లో జరిగిన మొదటి, రెండో ప్రపంచ కప్‌ లను గెలిచిన వెస్ట్‌ఇండీస్ జ ట్టు లో ఇతను కీలక ఆటగాడు. 1979లో లార్డ్స్ లో జరిగిన ఫైనల్ లో వివ్ సెంచరీతో వెస్ట్‌ఇండీస్ కు విజయం చేకూర్చాడు.1983లో కూడా ఫైనల్ వరకు వచ్చి కపిల్ దేవ్ నాయకత్వంలోని భారత్ చేతిలో పరాజయం పొందినారు.

## వ్యక్తిగతం
1980లలో వివియన్ రిచర్డ్స్ ఒక భారతీయ సినిమా నటి నీనా గుప్తా తో సంబంధం పెట్టుకుని మసాబ గుప్తా అనే కుమార్తెను కన్నారు.

## అవార్డులు, గుర్తింపులు
* 1977లో వివ్ రిచర్డ్స్ విజ్డెన్ క్రికెటర్ ఆఫ్ ది ఇయర్ గా ఎంపికయ్యాడు.
* 2000లో విజ్డెన్ శతాబ్దపు అత్యున్నత క్రికెటర్లలో 5 వ స్థానం పొందినాడు.

## ఇవి కూడా చూడండి

* వివ్ రిచర్డ్స్ అంతర్జాతీయ క్రికెట్ సెంచరీల జాబితా

## మూలాలు

## బయటి లింకులు
* Viv Richards at IMDB

వర్గం:1952 జననాలు
వర్గం:వెస్టిండీస్ క్రికెట్ క్రీడాకారులు
వర్గం:వెస్ట్‌ఇండీస్ కెప్టెన్లు
వర్గం:వెస్టిండీస్ టెస్ట్ క్రికెట్ క్రీడాకారులు
వర్గం:వెస్టిండీస్ వన్డే అంతర్జాతీయ క్రికెట్ క్రీడాకారులు
వర్గం:జీవిస్తున్న ప్రజలు
వర్గం:క్రీడాకారులు
గిఫెన్ వస్తువులు

ఆర్థిక శాస్త్రములో **గిఫెన్ వస్తువులు** (Giffen good) అనగా తక్కువస్థాయి వస్తువులు. వీటి ధర పెరిగిననూ ఆదాయ ప్రభావం , ధర ప్రభావం వల్ల కొనుగోలు కూడా పెరుగుతుంది. గిఫెన్ వస్తువులకు ఆధారము చూపడానికి పరిమిత అవకాశం ఉన్ననూ ఆర్థిక నమూనా ప్రకారం ఇటువంటి వస్తువుల ఉనికి ఉందని చెప్పవచ్చు. రాబర్ట్ గిఫెన్ (Sir Robert Giffen) పేరు మీదుగా ఈ వస్తువులకు గిఫెన్ వస్తువులు అని పేరు పెట్టబడిననూ ప్రముఖ ఆర్థిక వేత్త ఆల్‌ఫ్రెడ్ మార్షల్ యొక్క ప్రిన్సిపుల్ ఆఫ్ ఎకనామిక్స్ గ్రంథంలో గిఫెన్ గురించి పేర్కొనినందుకే ఈ పదం ప్రసిద్ధిచెందింది.

అన్ని వస్తు ఉత్పత్తులకు ధర డిమాండ్ వ్యాకోచత్వం రుణాత్మకంగా ఉంటుంది. అనగా ధరకు , డిమాండుకు విలోమ నిష్పత్తి ఉటుంది. ధర పెరిగితే డిమాండు తగ్గడం, ధర తగ్గితే డిమాండు పెరగడం జర్గుతుంది. గిఫెన్ వస్తువులు దీనికి మినహాయింపు. ఈ వస్తువులకు ధర డిమాండు వ్యాకోచత్వం ఒకటి కంటే ఎక్కువ. ధర పెరిగిననూ ఈ వస్తువుల డిమాండు కూడా పెరుగుతుంది , ధర తగ్గితే డిమాండు కూడా తగ్గుతుంది. నిజమైన గిఫెన్ వస్తువులకు డిమాండు పరిమాణంలో మార్పులు రావడానికి ధర ఒక్కటే ఏకైక కారణం. వెబ్లెన్ వస్తువులవలె వినియోగంతో సంబంధం ఉండదు.

ఆర్థికవేత్త ఆల్ఫ్రెడ్ మార్షల్ ఇచ్చిన సాంప్రదాయిక ఉదాహరణ ప్రకారం చెప్పాలంటే ఈ వస్తువులకు డిమాండ్ పేదరికం వల్ల ఏర్పడుతుంది. ధరలు పెరగడంతో పేదవారు ఎక్కువ నాణ్యత గల వస్తువులను కొనుగోలు శక్తి ఉండదు కాబట్టి ఆ వస్తువుల వాడకాన్ని తగ్గించి తక్కువస్థాయి వస్తువులనే అధికంగా కొనుగోలు చేస్తారు. కాబట్టి ధర పెర్గినప్పుడు ఈ వస్తువుల డిమాండ్ పెరుగుతుంది.

1895లో ఆల్ఫ్రెడ్ మార్షల్ రచించిన "ప్రిన్సిపుల్స్ ఆఫ్ ఎకనామిక్స్" గ్రంథంలో ఈ విధంగా తెలిపినాడు -
:: *గిఫెన్ తెలిపినట్లు రొట్టె ధర పెరిగినప్పుడు వారి ద్రవ్య ఉపాంత వినియోగం పెంచుకొనుటకు మాంసం , ఇతర అధిక ధరల వస్తువులను వినియోగానికి తగ్గించి తక్కువ ధర ఉన రొట్టెపై మునుపటి కంటే అధికంగా ఖర్చు చేస్తారు కాని తక్కువ చేయరు.*
## గిఫెన్ వస్తువుల విశ్లేషణ
వినియోగ వస్తువులకు ఈ పరిస్థ్తి రావడానికి 3 ప్రమేయాలు అవసరం-
# అవి తక్కువ స్థాయి వస్తువులై ఉండవలెను.
# ఆ వస్తువులకు ప్రత్యమ్నాయ వస్తులు ఉండరాదు
# ధర పెరిగినప్పుడు దీనిపై అధికంగా ఖర్చు చేయడానికి వినియోగదారుల వద్ద ఆదాయం ఉండవలెను
ఒక నియమిత ధర వద్ద ఒక వినియోగదారుడు ఒక నియమిత పరిమాణంలో ఒక వస్తువును కొనుగోలు చేస్తుంటాడు. ఉదాసీనత వక్రరేఖ పై బడ్జెట్ రేఖ ఖండిమ్చే బిందువు వద్ద సమతౌల్యంలో ఉంటాడు. ఆ వస్తువు ధర తగ్గితే ప్రత్యమ్నాయ ప్రభావం వల్ల ఆ వస్తుబు మునుపటి కంటే అధిక పరిమాణంలో కొనుగోలు చేస్తాడు. కాని అదే సమయంలో ఆదాయ ప్రభావం వల్ల వినియోగదారుడి బడ్జెట్ రేఖ కూడా ముందుకు జరుగుతుంది. కాబట్టి వాస్తవ ఆదాయం పెర్గినట్లు భావించి వినియోగదారుడు అంతకంటే నాణ్యమైన వస్తువులను అధికంగా వినియోగించి నాసిరకం వస్తువులను తక్కువగా వాడుతాడు. కాబట్టి ధర తగ్గిననూ నాసిరకం లేదా చౌకబారు వస్తువుల డిమాండు తగ్గుతుంది.

## ఇవి కూడా చూడండి
* సప్లయ్ , డిమాండ్
* ధర డిమాండ్ వ్యాకోచత్వం
* వినియోగదారుని సిద్ధాంతాలు
* తక్కువస్థాయి వస్తువులు 
* పెట్టుబడి వస్తువులు (Capital Goods)
* గౌరవ సూచిక వస్తువులు (Veblen good) 

## బయటి లింకులు
* Alfred Marshall Principles of Economics Bk.III,Ch.VI in paragraph III.VI.17 
* The Last Word on Giffen Goods?

వర్గం:సూక్ష్మ అర్థ శాస్త్రము
వర్గం:ఆర్థిక శాస్త్ర భావనలు
కొన్‌స్కొవొలా

**కొన్‌స్కొవొలా** (Końskowola) పోలాండ్ ఆగ్నేయ భాగాన ఉన్న ఒక గ్రామం. ఇది కురో వద్ద పులావి, లుబ్లిన్‌ల మధ్య కురౌకా నది ఒడ్డున ఉంది. 2004 గణన ప్రకారం ఈ గ్రామపు జనాభా 2188.
thumb|కోన్స్కోవోలా విహంగ వీక్షణం
ఈ గ్రామం 14 వ శతాబ్దములో స్థాపించబడింది. అప్పుడు దీని నామం విటౌస్కా వోలా. తర్వాత కొనిన్‌స్కావోలాగా మార్పు చెంది ప్రస్తుత నామం కొన్‌స్కావోలా 19 వ శతాబ్దంలో స్థిరపడింది. 1795లో పోలాండ్ మూడవ విభజన అనంతరం దీన్ని ఆస్ట్రియా ఆక్రమించింది. 1809లో ఇది డచ్ వార్సాలో భాగమైంది. 1815లో ఇది పోలాండ్‌లో భాగమైంది. 1870లో సంభవించిన జనవరి ఉద్యమం వల్ల అధికార పత్రాలన్నీ నాశనమయ్యాయి. 1905లో జరిగిన రష్యా విప్లవం సమయంలో ఉద్యమాలు, సమ్మెలు జర్గాయి. 1918నుంచి మళ్ళీ ఇది పోలాండ్ లో భాగమైంది. రెండో ప్రపంచ యుద్ధంలో 1939, సెప్టెంబర్ 15న జర్మనీ సేనలు ఈ గ్రామాన్ని ఆక్రమించాయి. 1944లో జర్మన్లు ఈ గ్రామాన్ని కాల్చివేయాలని కూడా ప్రయత్నించారు.

వర్గం:పోలాండ్ గ్రామాలు
టెక్నీషియం

**టెక్నీషియమ్** (Technitium) ఒకరకమైన రేడియోధార్మిక మూలకము. దీని పరమాణు సంఖ్య 43, సంకేతము Tc. ఇది వెండిలాగా మెరిసే పరివర్తన మూలకము. దీని రేడియోధార్మిక ఐసోటోపు (టెక్నీషియమ్-99m) న్యూక్లియర్ వైద్యంలో వివిధ రకాల పరీక్షలు నిర్వహించడంలో చాలా ఉపయోగపడుతుంది.

## మూలాలు

వర్గం:మూలకాలు
వర్గం:రసాయన శాస్త్రం
సబ్బు

thumb|right|రకరకాల సబ్బులు.

**సబ్బులు** (ఆంగ్లం soaps) మనం శరీరాన్ని, పాత్రల్ని, బట్టల్ని శుభ్రపరచుకోవడానికి ఉపయోగించే పదార్థం.
సబ్బు పదార్ధాలు నీటితో కలిసి ఈ పనిచేస్తాయి. ఇవి చాలా వరకు ఘనరూపంలో ఉన్నా, కొన్ని ద్రవరూపంలో ఉంటాయి. ఇది పనిచేసే విధానాన్ని బట్టి శాస్త్రీయ పరిభాషలో anionic surfactant అంటారు. సబ్బులో సోడియం (సోడా యాష్గా) లేదా పొటాషియం (potash) saltగా) ఉంటాయి. సబ్బును తయారు చేసే ప్రక్రియను saponification అంటారు. ప్రస్తుతం మార్కెట్లో లభించే చాలా "సబ్బులు" సాంకేతింగా "సబ్బు" పదార్ధాలు కావు. అవి డిటర్జెంటులు (detergents). డిటర్జెంటులు సబ్బుకంటే చౌకగా తయారు చేయవచ్చును.

thumb|right|సబ్బు పని చేసే విధానాన్ని సూచించే చిత్రం
సబ్బులో అణువులు సులభంగా ఇతర "మురికి" అణువులకు అతుక్కుంటాయి. కడిగినపుడు సబ్బు అణువులతోబాటు మురికి కూడా బయటకు పోతుంది.

సబ్బులాంటి పదార్ధాలను క్రీ.పూ. 2800 కాలంలో పురాతన బాబిలన్‌లో వాడినట్లు ఆధారాలున్నాయి. క్రీ.పూ. 2200 కాలంలో బాబిలన్ మట్టి ఫలకాలపై సబ్బులాంటి పదార్థం తయారు చేసే విధం వ్రాయబడింది.

## రకాలు
*బట్టల సబ్బు
*ఆయుర్వేద సబ్బు
*గ్లిసరిన్ సబ్బు 
*శీకాయ సబ్బు 
*సబ్బు ద్రావకం

## ఇవి కూడా చూడండి
* కల్మషహారాలు
* కుంకుడుకాయలు
* మైసూరు సాండల్ సబ్బు
* శీకాయ
* లక్స్ - యూనిలీవర్, యునైటెడ్ కింగ్‌డమ్
* ట్రిపుల్‌ ఎక్స్‌ సోప్స్‌ - అరుణాచలం మాణిక్యవేల్‌, గుంటూరు

## మూలాలు

## బయటి లింకులు
* Soap History The Soap and Detergent Association
* A short history of soap  The Pharmaceutical Journal
* Information on soap-making.
* soap The Columbia Encyclopedia, Sixth Edition. 2001-05.
* Guild of Craft Soap & Toiletry Makers (UK)

వర్గం:గృహోపకరణాలు
స్పంజిక

**పొరిఫెరా** (లాటిన్: Porifera) లేదా **స్పంజికలు** (ఆంగ్లం: Sponges) మొక్కలలాగా కనిపించే స్థానబద్ధ, శాఖలు కలిగిన జంతువులు. గ్రాంట్ వీటి జంతు స్వభావాన్ని బట్టి "పొరిఫెరా", అనగా రంధ్రాలు కలిగిన జీవులు, అనే పదాన్ని కల్పించారు. బహుకణజీవులైనప్పటికీ, నిర్దిష్టమైన కణజాలాలు లేకపోవడం వల్ల, ఈ జీవులను యూమెటాజోవాలో కాకుండా, వేరొక ఉపరాజ్యం పేరాజోవాలో ఉంచారు.

## సాధారణ లక్షణాలు
* స్పాంజిల్లెడే కుటుంబానికి చెందిన మంచినీటి జీవులు తప్ప ఇతర స్పంజికలన్నీ సముద్రంలో జీవించును.
* ఇవి వలయ సౌష్ఠవంతో గాని, అసౌష్ఠవంగా గాని ఉంటాయి.
* శరీరము ఆస్టియాలనే సూక్ష్మ రంద్రాలతో ఉండుట వీటి ప్రత్యేక లక్షణం. శరీరం ఒక చివరలో ఆధారానికి అంటిపెట్టుకుని రెండో చివర "ఆస్కులామ్" అనే పెద్ద రంద్రాన్ని కలిగి ఉంటాయి. నీరు ఆస్టియాల ద్వారా లోనికి ప్రవేశించి, ఆస్కులామ్ ద్వారా బయటకు పోవును.
* స్థాన బద్ధ జీవులు. కొన్ని ఏకాంత జీవులు.
* స్పంజికలు బహుకణ జీవులు. కణాలు ప్రత్యేకీకరణ చెందలేదు. కాబట్టి కణపొరలు, నిజకణజాలాలు లేవు. కణజాల, అవయవస్థాయి నిర్మాణం లేదు.
* స్పంజికల శరీరంలో ఉన్న రెండు కణాల పొరలను వేరుచేస్తూ జాంతవ పదార్థం ఉంది. 
* శరీర కుడ్యం రంధ్రాలు కలిగి ఉంటుంది. ఇవి శరీర కుహరంలోకి నీరు తీసుకోడానికి ఉపయోగపడతాయి. ఈ రంధ్రాలు సాధారణ లేదా క్లిష్టమైన నాళికలతో కలిసి ఒక అద్వితీయమైన వ్యవస్థగా ఏర్పడింది. దీనిని కుల్యా వ్యవస్థ అంటారు. దీని ద్వారాఅ నీరు ప్రవహిస్తుంది. కొయనోసైట్ కణాలు నీటిని శరీరంలోకి మళ్ళించడానికి దోహదం చేస్తాయి. నీటి ప్రవాహంతో పాటు వచ్చే సూక్ష్మజీవులు స్పంజికా కుహరంలోకి ప్రవేశించి పోషణలో ఉపయోగపడతాయి.
* జాంతవ భక్షక పోషణ ఉంటుంది. స్పంజికలు అవలంబక పోషకాలు (వడపోత ఆహార సేకరణ). కాలర్ కణాలు క్రిమభక్షణ పద్ధతిలో ఆహార సేకరణ చేసి జీర్ణించుకొంటాయి. కొంత ఆహారాన్ని పక్కన ఉన్న అమీబోసైట్లకు అందిస్తాయి. థీసోసైట్ లలో ఆహారం నిలువ చేయడం జరుగుతుంది.
* స్పంజికల శారీరంలో గల అంతరాస్థి పంజరం కాల్షియం కార్బొనేట్ లేదా సిలికా కంటకాలు లేదా ప్రోటీన్ యుక్తమైన స్పాంజిన్ తంతువులతో నిర్మితమై ఉంటుంది.
* నాడీ కణాలు, జ్ఞాన కణాలు లేవు. శరీరపు వివిధ భాగాల విధులలో సమన్వయం లేదు.
* ప్రత్యేకమైన శ్వాస, విసర్జన వ్యవస్థలు లేవు. పరస్పర వ్యాపనం ద్వారా ఈ క్రియలు జరుగును.
* కణాంతస్థ జీర్ణక్రియ మాత్రమే జరుగును.
* అలైంగికోత్పత్తి మొగ్గతొడగడం వల్ల జరుగుతుంది. స్పంజికలు ఉభయలింగజీవులు. శుక్రకణాలు, అండాలు కొయనోసైట్లు, ఆర్కియోసైట్ల నుంచి ఏర్పడతాయి. కుల్యావ్యవస్థ ద్వారా స్పంజికా కుహరంలోకి ప్రవేశించిన శుక్రకణాలను కూయనోసైట్లు అండం వరకు చేర్చుతాయి. స్త్రీ సంయోగ బీజాలు గల మీసోహిల్ లో ఫలదీకరణ జరుగుతుంది.
* స్పంజికలలో కొన్ని ఉభయ లైంగికాలుగా, కొన్ని ఏకలింగ జీవులుగా ఉంటాయి.
* స్పంజికలలో పునరుత్పత్తి శక్తి ఎక్కువ. విడికణాలు కూడాఅ సంకలితంగా చేరి స్పంజిక పూర్తి శరీరాన్ని ఏర్పరుచుకొంటాయి.
* స్పంజికల అధ్యయనాన్ని పారా జువాలజీ అంటారు.

## వర్గీకరణ
* కాల్కేరియాఅస్ధిపంజరం కాల్కేరియస్ కంటకాలతో నిర్మితమైనది. (Calcarea): 
1.ఇవి చిన్న కాల్కేరియస్ స్ఫంజికలు

2.వీటీ శరీరం 10cm కంటే ఎక్కువ పెరగదు

3.ఇవి సహనివేశాలు లేదా ఎకాంత జీవులుగా నివసిస్తాయి

4.శరీరం స్తూపాకారంగా లేదా సజ్జాలాగా ఉంటుంది

5.అస్ధిపంజరం కాల్కేరియస్ కంటకాలతో నిర్మితమైనది.

6.కంటకాలు ఒకటి లేదా మూడు లేదా నాలుగు కిరనాలతో విడివిడిగా ఉంటాయి

ఉదా: స్కైఫా

*హెక్సాక్టినెల్లిడా: 

* డిమోస్పాంజియా: ఉదా: స్పాంజిల్లా, యూస్పాంజియా, ఛలైనా

వర్గం:జంతు శాస్త్రము
ఆనకట్ట

**ఆనకట్టలు** (Dams) నదులకు అడ్డంగా నిర్మించిన కట్టడాలు. పెద్ద ఆనకట్టలు బహుళార్ధసాధకములైనవి. చిన్న ఆనకట్టలు నీటిని నిలువచేయడానికి ఉపయోగపడతాయి.కొన్ని ఆనకట్టలు వరద నీరు ఒక ప్రాంతం వైపు పారకుండా నిరోధించేందుకు కూడా నిర్మిస్తారు.
## చరిత్ర
మొట్టమొదటి ఆనకట్ట మెసపుటోమియా కాలంలోనే నిర్మించినట్లు ఆధారాలున్నాయి. వారు టైగ్రిస్, , యూఫ్రటీస్ నదుల నీటిమట్టాన్ని అదుపులో ఉంచడానికి దానిని నిర్మించారు. ఇంకొక పురాతనమైన ఆనకట్ట జోర్డాన్ దేశంలో ఉంది. ప్రపంచంలో అత్యంత పురాతనమైన, ఇప్పటికీ నిలిచిఉన్న ఆనకట్ట సిరియా దేశంలో ఉంది.
## రకాలు
ఈ ఆనకట్టలను మానవులు నిర్మించవచ్చు లేదా సహజ సిద్ధంగా కూడా ఏర్పడవచ్చు. మానవ నిర్మితమైన ఆనకట్టలను వాటి ఎత్తును బట్టి లేదా వాటి అవసరాన్ని బట్టి వివిధ తరగతులుగా వర్గీకరించవచ్చు.

## ఉపయోగాలు
* పంటలకు కాలువల ద్వారా నీటి సరఫరా చేయడం.
* పట్టణాలలోని ప్రజలకు త్రాగునీరు సరఫరా చేయడం.
* విద్యుత్తును ఉత్పత్తి చేయడం.
* అధిక వర్షపాతం వలన కలిగే వరదలను నివారించడం.

## బహుళార్ధ సాధక ప్రాజెక్టులు
[thumb|right|upright|[:en:Lake Gordon|గొర్డోన్ డ్యాము, తాస్మానియా లో, ఇది ఒక ఆర్చి డ్యాము.]]

* నాగార్జునసాగర్
* భాక్రా డామ్
* జలాశయం

## ఇవి కూడా చూడండి
* భారతదేశం ఆనకట్టలు , జలాశయాలు జాబితా

వర్గం:కట్టడాలు
వర్గం:ఆనకట్టలు
కోఫీ అన్నన్

thumb|right|200px|కోఫీ అన్నన్
1938, ఏప్రిల్ 8 న ఘనా లోని కుమాసిలో జన్మించిన **కోఫి అన్నన్** (Kofi Atta Annan) ఐక్యరాజ్య సమితి యొక్క మాజీ ప్రధాన కార్యదర్శి. ఇతను ఐక్య రాజ్య సమితికి 7 వ ప్రధాన కార్యదర్శి. ఆఫ్రికా ఖండం నుంచి ప్రధాన కార్యదర్శిగా ఎన్నికైన మొట్టమొదటి నల్లజాతీయుడు. రెండు సార్లు ఎన్నికై 1997, జనవరి 1 నుంచి పదేళ్ళపాటు ఆ పదవిలో కొనసాగినాడు. 2001లో ఇతడికి నోబెల్ శాంతి బహమతి లభించింది.

ఘనా లోని కుమాసిలో జన్మించిన ఇతడు ఉన్నత విద్య అమెరికాలో అభ్యసించాడు. 1961లో డిగ్రీ, 1972లో మేనేజ్‌మెంట్ లో మాస్టర్స్ డిగ్రీ పూర్తిచేశాడు. 1962లో బడ్జెట్ అధికారిగా అన్నన్ ఐక్యరాజ్య సమతిలో ప్రవేశించాడు. 1987-92 కాలంలో సహాయ ప్రధాన కార్యదర్శిగా పనిచేశాడు. 1997లో తొలిసారి ఐక్యరాజ్య సమితి ప్రధాన కార్యదర్శిగా బౌత్రోస్ బౌత్రోస్ ఘలీ నుంచి బాధ్యతలు చేపట్టినాడు. 5 సంవత్సరాల పదవీ కాలం అనంతరం రెండో పర్యాయం మళ్ళీ ఎన్నికై 2002 నుంచి మరో ఐదేళ్ళు పనిచేసి,  బాన్ కి మూన్కు కి  అధికారం అప్పగించాడు.

## కుటుంబం
అన్నన్ కవల పిల్లల్లో ఒకడు. ఇది ఘనా దేశపు సంస్కృతిలో చాలా విశేషంగా చెప్పుకుంటారు. ఆయన కవల సహోదరియైన ఎఫువా అట్టా 1991 లో మరణించింది. అట్టా అంటే ఘనా భాషలో కవలలు అని అర్థం. ఘనా సంస్కృతి ప్రకారం మొదటి పేరైన కోఫీ వారు పుట్టిన రోజును సూచిస్తుంది. కోఫీ అనే మొదటిపేరు కలవారంతా శుక్రవారం పుట్టినట్లు లెక్క. ఆయన పేరును చాలామంది **అన్నన్** అని వ్యవహరిస్తారు కానీ ఆయన మాత్రం **యానన్** అని పలుకుతాడు.

అన్నన్ కుటుంబమంతా ఆ దేశపు ఉన్నత వర్గానికి చెందినది. ఆయన తాతలిద్దరూ, మామగారు కూడా వారి తెగకు నాయకులు. అన్నన్ స్వీడన్కు  చెందిన నానె మరియా అన్నన్ అనే లాయర్ ను వివాహమాడాడు. అంతకు మునుపు నైజీరియాకు చెందిన టిటీ అలాకిజా అనే మహిళను  వివాహం తరువాత ఇద్దరు పిల్లలు కలిగారు. తరువాత ఆమెతో 1970లలో విడాకులు తీసుకున్నాడు.

## బిరుదులు
* 2001లో ఐక్యరాజ్యసమితితో కలిసి సంయుక్తంగా నోబెల్ శాంతి బహుమతి లభించింది.
* 2003లో ఇందిరా గాంధీ శాంతి బహుమతి లభించింది.
* 2007లో బ్రిటిష్ రాణి నుంచి నైట్‌హుడ్ బిరుదు లభించింది.

## ఇవి కూడా చూడండి
* ఐక్యరాజ్య సమితి
* ఐక్యరాజ్య సమితి ప్రధాన కార్యదర్శి
* ఐక్యరాజ్య సమితి సచివాలయం
* ఆంటోనియో గుటెర్రెస్

## మూలాలు

వర్గం:ఐక్యరాజ్య సమితి ప్రధాన కార్యదర్శులు
వర్గం:నోబెల్ బహుమతి గ్రహీతలు
వర్గం:నోబెల్ శాంతి బహుమతి గ్రహీతలు
వర్గం:ఘనా వ్యక్తులు
వర్గం:1938 జననాలు
వర్గం:ప్రపంచ ప్రసిద్ధులు
వర్గం:జీవిస్తున్న ప్రజలు
వర్గం:ఇందిరా గాంధీ శాంతి బహుమతి గ్రహీతలు
లింబారాం

**లింబారాం** లేదా **లింబా రామ్** (Limba Ram) భారతదేశానికి చెందిన ప్రముఖ ఆర్చెరీ క్రీడాకారుడు. భారతదేశం తరఫున ఇతడు 3 ఒలింపిక్ క్రీడలలో ప్రాతినిధ్యం వహించాడు. బార్సిలోనా ఒలింపిక్స్‌లో 70 మీటర్ల సెగ్మెంట్‌లోూక్క పాయింటుతో పతకం సాధించే అవకాశం జారవిడుకుకున్నాడు. 1990 బీజింగ్ ఆసియా క్రీడలలో భారత్ 4 వ స్థానం రావడానికి దోహదపడ్డాడు. 1992 బీజింగ్ ఆసియన్ చాంపియన్‌షిప్ లో 30 మీటర్ల ఈవెంట్‌లో ప్రపంచ రికార్డును సమం చేసి స్వర్ణపతకం సాధించాడు.

భారత ప్రభుత్వం 1991లో ఇతడికి అర్జున అవార్డుతో సత్కరించింది. ఇతడు రాజస్థాన్కు గిరిజన కుటుంబానికి చెందినవాడు. ప్రస్తుతం పంజాబ్ నేషనల్ బ్యాంక్లో పనిచేస్తున్నాడు. 2008లో బీజింగ్లో జర్గబోయే ఒలింపిక్ క్రీడలపై అతని దృష్టి ఉంది.

వర్గం:భారతీయ క్రీడాకారులు
వర్గం:అర్జున అవార్డు గ్రహీతలు
వర్గం:భారతీయ ఒలింపిక్ క్రీడాకారులు
వర్గం:ఆసియా క్రీడలలో పతకం సాధించిన భారతీయులు
వర్గం:రాజస్థాన్ క్రీడాకారులు
వర్గం:విలువిద్య క్రీడాకారులు
వర్గం:భారతీయ విలువిద్య క్రీడాకారులు
వర్గం:రాజస్థాన్ విలువిద్య క్రీడాకారులు
మహారాజు (అయోమయ నివృత్తి)

*మహారాజు, ఒక రాజ్యాన్ని పరిపాలించే వ్యక్తి.
*మహారాజు (సినిమా), 1985లో విడుదలైన తెలుగు సినిమా.
యువరాజు (అయోమయ నివృత్తి)

*యువరాజు, మహారాజు యొక్క పెద్ద కుమారుడు.
*యువరాజు (1982 సినిమా)
*యువరాజు (2000 సినిమా)
సాదా దోసె

దోసెలలో అన్ని రకాలకు మూలమైనది సాదా దోసె (Plain dosa).

## కావలసిన పదార్ధాలు
* ఉప్పుడు బియ్యం - పావు కిలో
* మినప పప్పు - అరపావు కిలో
* మామూలు బియ్యం - గుప్పెడు
* వంటనూనె
* దోసెల పెనం
* అట్లకాడ

## తయారుచేయు విధానం
*బియ్యం, మినప పప్పు, ఉప్పుడు నూక లను విడివిడిగా నానబెట్టాలి.
*ఈ మూడింటిని విడిగా శుభ్రంగా కడగాలి. ఉప్పుడు బియ్యం కొంచెం నలిగాక, బియ్యం వేసి కాటుకలా రుబ్బాలి. మినుప పప్పును విడిగా రుబ్బాలి. 
*మినప పిండి, బియ్యం పిండి కలిపి తగినంత ఉప్పు వేసి ఒక కళాయి గిన్నెలో సగం వరకు వచ్చేటట్లు తీసుకొని మూత పెట్టాలి. దీనిని దోసెల పిండి అంటారు. ఇది కనీసం ఎనిమిది గంటలైనా ఊరాలి.
*దోసెల పెనం పొయ్యి మీద వేసి బాగా కాలాక, కాస్త నూనె రాసి ఒక గరిటె దోసెల పిండి తీసుకొని పలచగా సమంగా పరచాలి. ఆ పైన చుట్టూ రెండు చెంచాలు నూనె వెయ్యాలి. 3-5 నిమిషాలు అయిన తర్వాత దోసెను అట్లకాడతో తిరగేసి, మళ్ళీ ఒక చెంచా నూనె వేసి రెండవ పక్కన కూడా బంగారు రంగు వచ్చేదాకా కాలనివ్వాలి.

## చిట్కాలు
*మినప పప్పు కన్నా బియ్యం, నూక నానడానికి ఎక్కువ సమయం పడుతుంది. కాబట్టి వీటిని ముందు రోజు రాత్రి నాన బెట్టుకోవాలి.
*మినప పప్పు, బియ్యం, నూకలు చాలా మెత్తగా రుబ్బాలి. గరుకుతనం ఉండకూడదు.
*దోసెల పెనం మందంగా, మెరకగా పెద్దగా ఉండాలి. పెనం పల్లంగా ఉంటే మధ్యలో మందంగా వస్తాయి. పెనం పలచగా ఉంటే దోసె తొందరగా మాడిపోతుంది.
*నూనె వేసిన తర్వాత పూర్తిగా కాలకుండా తిరగవెయ్యడానికి ప్రయత్నిస్తే దోసె విరిగిపోతుంది.
## ఇవి కూడా చూడండి
* క్యారట్ దోశ
* మసాలా దోసె
* దోసె
* నీర్ దోశ

## సూచికలు

## యితర లింకులు

వర్గం:ఫలహారాలు
వర్గం:వంటలు
వర్గం:శాకాహార వంటలు
మసాలా దోసె

thumb|మసాలా దోసె
సాదా దోసె మధ్యలో మసాలా కూర పెట్టి వేయించిన మసాలా దోసె (Masala dosa) తయారౌతుంది.
## మసాలా కూరకు కావలసిన పదార్ధాలు
*బంగాళాదుంపలు - మూడు
*ఉల్లిపాయలు - మూడు
*వెల్లుల్లిపాయలు - రెండు
*పచ్చిమిరప, అల్లం - తగినంత
*జీడిపప్పులు - పది
*ఆవాలు, జీలకర్ర, కరివేపాకు, పసుపు, ఉప్పు

## తయారుచేయు విధానం
*బంగాళా దుంపలు ఉడకబెట్టి, తొక్క వలిచి చిదిపి ఉంచుకోవాలి.
*ఉల్లిపాయలు తొక్క వలిచి సన్నగా పొడుగ్గ తరుక్కోవాలి.
*పచ్చి మిరపకాయలు, చిన్న అల్లం ముక్క సన్నగా తరిగి ఉంచుకోవాలి.
*బూరెల మూకుడు పొయ్యి మీద పెట్టి, కూరకు తగినంత నూనె వేసి మరిగాక జీడిపప్పు, మినప పప్పు, ఆవాలు, జీలకర్ర వేసి వేగాక పచ్చి మిర్చి, అల్లం, కరివేపాకు, అవి వేగాక వెల్లుల్లి వేసి సువాసన వచ్చేదాక వేగనిచ్చి ఉల్లిముక్కలు వెయ్యాలి. ఉల్లిముక్కలు దోరగా వేగాక బంగాళాదుంప ముక్కలు వేసి తగినంత ఉప్పు, పసుపు వేసి కొంచెం నీళ్ళు చల్లి మూతపెట్టాలి. కొంతసేమ మగ్గాక దించెయ్యాలి.
*సాదా దోసెలో చెప్పినట్లుగా వేసి ఒకవైపు కాలిన తరువాత, అట్లకాడతో దోసెను కదల్చి, తయారుచేసి పెట్టిన మసాలా కూర మధ్యలో పెట్టి కూరమీదకు మడిచి, దించి పళ్ళెంలో పెట్టుకోవాలి. రెండో వైపు కాలనక్కరలేదు.

## రకాలు
* మైసూరు మసాలాదోశ :- దోశమీద మసాలా పెట్టే ముందు కొబ్బరి చట్నీ, ఎర్రగడ్డ చట్నీలను పూసి తయారు చేసే మసాలా దోశలను మైసూరు మసాలా దోశలు అంటారు.
* కూరగాయ మసాలా దోశ :- పచ్చిబఠాణీ గింజలు ఇతర కూరగాయలు చేర్చిన మసాలాతో చేసిన మసాలాదోశలను కూరగాయల మసాలా దోశ అంటారు.
* రవా మసాలా దోశ :- రవా దోశలలో మసాలాను కూర్చి చేసిన దోశలను రవా మసాలా దోశలు అంటారు.
* చైనీస్ మసాలా దోశ :- నూడిల్స్, ఇతర చైనా పదార్ధాలు కూర్చి చేసిన దోశలను చైనా మాసాలా దోశలు అంటారు. వీటికి సాస్, స్చీజాన్ చేర్చి తయారు చేస్తారు.
* పనీర్ చిల్లీ దోశ :- చీజ్ లేక పనీర్ తురుముకు కొంత మసాలా పొడులను చేర్చి దానిని దోశలలో కూర్చి తయారు చేసిన దోశలను పనీర్ మసాలా దోశలు అంటారు.
* పాలక్ మసాలా దోశ :- స్పినాచ్ గుజ్జును పూసి వాటికి మామూలు ఉర్లగడ్డ మసాలాను చేర్చి చేసిన దోశలను పాలక్ మసాలా దోశలు అంటారు.
* గుడ్డు మసాలా దోశ :- కాల్చిన గుడ్డును చేర్చి చేసిన మసాలా దోశలను గుడ్డు మసాలా దోశను గుడ్డు మసాలా దోశ అంటారు.
* దేవనగిరే బెన్నె మసాలా దోశ :- మాసాలా దోశలకు వెన్నను చేర్చి చేసిన దోశలను దేవనగిరే బెన్నె మసాలా దోశ అంటారు.

## చిట్కాలు

## ఇవి కూడా చూడండి
* క్యారట్ దోశ
* మసాలా దోసె
* సాదా దోసె
* దోసె
* నీర్ దోశ

## సూచికలు

## యితర లింకులు
వర్గం:ఫలహారాలు
మహరాజు (సినిమా)

**మహరాజు** 1985 లో విజయ బాపినీడు దర్శకత్వంలో విడుదలైన కుటుంబ కథాచిత్రం. ఇందులో శోభన్ బాబు, సుహాసిని ప్రధాన పాత్రల్లో నటించారు. ఈ సినిమా శోభన్ బాబు కెరీర్ లో చెప్పుకోదగిన సినిమా. ఈ సినిమాను యం. నరసింహరావు రాశి మూవీస్ క్రియేషంస్ పతాకంపై నిర్మించాడు. కె. చక్రవర్తి సంగీతాన్నందించగా వేటూరి, ఆత్రేయ పాటలు రాశారు. దర్శకుడు విజయ బాపినీడు చిత్రానువాదం బాధ్యతలు చూసుకోగా సత్యమూర్తి మాటలు రాశాడు.

ఇది *ఆరిలిరుందు అరుబదు వరై* అనే తమిళ సినిమాకు పునర్నిర్మాణం. ఇదే సినిమా కన్నడంలో కూడా పునర్నిర్మాణం చేశారు. తమిళంలో రజినీకాంత్ కథానాయకుడిగా నటించాడు.

## కథ
రాంబాబు చిన్నతనంలోనే తండ్రిని కోల్పోతాడు. తనకు ఇద్దరు తమ్ముళ్ళు ఒక చెల్లెలు ఉంటారు. తల్లికి సహాయం చేయడం కోసమే చిన్నప్పటి నుంచే పనిలో చేరతాడు. తమ్ముళ్ళను కష్టపడి చదివిస్తాడు. వాళ్ళ కోసం ఎన్నో అప్పులు చేస్తాడు. కానీ వాళ్ళు స్థిరపడిన తర్వాత రాంబాబును పట్టించుకోరు.

## తారాగణం
* రాంబాబుగా శోభన్ బాబు
* సుహాసిని
* రాంబాబు తండ్రిగా శ్రీధర్
* జగ్గయ్య
* నూతన్ ప్రసాద్
* రాళ్ళపల్లి
* ఈశ్వర్ రావు
* సాయికుమార్
* సుత్తివేలు
* స్వప్న (ప్రత్యేక పాత్ర)
* హరిప్రసాద్
* థమ్
* జయమాలిని (ద్విపాత్రాభినయం)
* శైలజ
* శుభ
* మమత
* శ్రీలక్ష్మి
* గోమతి
* చందన
* అల్లు రామలింగయ్య (అతిథి పాత్ర)

## పాటలు
* కైలాస గిరిపైన కొలువైన స్వామీ...రాజువయ్యా, మహారాజువయ్యా... (వేటూరి)
* చిరునవ్విస్తా శ్రీవారికి (వేటూరి)
* ఓ పాత్రధారి ఎవరికి తెలుసు (వేటూరి)
* కన్యాకుమారిలో కన్నుకొట్టుకున్నాము (వేటూరి)
* పెళ్ళి చేసి చూడవే చింతామణీ (వేటూరి)
* చెలివో చెలిమివో (ఆత్రేయ)

## మూలాలు

వర్గం:శోభన్ బాబు నటించిన సినిమాలు
వర్గం:తమిళ సినిమా పునర్నిర్మాణాలు
వర్గం:1985 తెలుగు సినిమాలు
వర్గం:అల్లు రామలింగయ్య నటించిన సినిమాలు
వర్గం:నూతన్ ప్రసాద్ నటించిన సినిమాలు
వర్గం:సుత్తి వేలు నటించిన సినిమాలు
వర్గం:రాళ్ళపల్లి నటించిన సినిమాలు
రాజు (అయోమయ నివృత్తి)

* మహారాజు - రాచరికంలో రాజ్యాన్ని పరిపాలించేవాడు

## పేర్లు
* అశోక్‌ గజపతిరాజు - రాజకీయ నాయకుడు
* ఎ. వి. ఎస్. రాజు - పారిశ్రామిక వేత్త
* బైర్రాజు రామలింగరాజు - సత్యం కంప్యూటర్స్ అధినేత
* పెనుమత్స వెంకట రామరాజు - సంగీత దర్శకుడు
హిరోషిమా

thumb|260x260px|2019లో అటామిక్ బాంబ్ డోమ్, మోటోయాసో రివర్, హిరోషిమా - నార్త్‌వెస్ట్ వ్యూ
జపాన్కు చెందిన చారిత్రక పట్టణం **హీరోషిమా** (Hiroshima). ఇది జపాన్ పెద్ద ద్వీపమైన హోంషులో ఉంది. రెండవ ప్రపంచ యుద్ధం చివరిలో 1945, ఆగష్టు 6 న అమెరికా అణుబాంబుకు గురై, నగరం భస్మీపటలమైంది. అణుబాంబుకు గురైన తొలి నగరం కూడా ఇదే.

హీరోషిమా నగరాన్ని 1589లో మోరి టెరిమోటో స్థాపించాడు. ఆ తర్వాత యుద్ధాల వల్ల ఎందరో రాజుల చేతులు మారింది. బలమైన ఆర్థిక వ్యవస్థ, సైనిక వ్యవస్థను కలిగి 1905లో జరిగిన జపాన్-రష్యా యుద్ధంలో సహకరించింది. రెండో ప్రపంచ యుద్ధంలో చుగోకు ప్రాంత సైన్యపు ప్రధానస్థావరం హీరోషిమానే. సైన్యానికి సరఫరా చేసే అనేక డిపోలు కూడా ఈ నగరంలో ఉండేవి. కాబట్టి ఈ నగరాన్ని ధ్వంసంచేయాలని అమెరికా నిర్ణయించి 1945, ఆగస్ట్ 6 న బి-29 అనే బాంబర్ విమానం ద్వారా అనొలాగే (Enola Gay) అణుబాంబును ఉదయం గం.8.15 ని.లకు జారవిడిచింది. అణుబాంబు దాడికి గురైన తొలి నగరంగా శాశ్వతంగా ఈ నగరం చరిత్రలో నిల్చిపోయింది. ఈ సంఘటన వల్ల వెంటనే 70 వేల ప్రజలు మరణించగా, ఆ తర్వాత గాయాల వల్ల అణుధూళి వల్ల 90,000 నుండి 1,40,000 వరకు మరణించినట్లు లెక్కవేశారు . నగరంలోని దాదాపు 69% భవనాలు పూర్తిగా దెబ్బతిన్నాయి. ఇది జరిగిన కొద్దికాలానికే 1945, సెప్టెంబరు 17 న పెద్ద టైఫూన్ ఈ నగరంపై విరుచుకుపడింది. దీని వల్ల మరో 3 వేలమంది మరణించడం, ఆస్తి నష్టం సంభవించడం జరిగింది.

2006 ప్రకారము ఈ నగర జనాభా 11,54,391 . ఈ నగర విస్తీర్ణం 905.08 చ.కి.మీ.. 
1910లో ఈ నగరం జనాభా 1,43,000  ప్రపంచ యుద్ధం ముందునాటికి 3,60,000, 1942 నాటికి 4,19,182 వరకు పెరిగింది. 1945 లో ఆణుబాంబు దాడికి గురైన తరువాత జనాభా 1,37,197 కు పడిపోయింది. 1955 నాటికి మళ్ళీ యుద్ధ పూర్వసమయం నాటి జనాభాకు చేరింది.

## మూలాలు


వర్గం:జపాన్ పట్టణాలు, నగరాలు
ఎం.కరుణానిధి

**ఎం.కె**గా, **డా.కళైజ్ఞర్**గా ప్రసిద్ధి చెందిన **ముత్తువేల్ కరుణానిధి** (తమిళం: மு.கருணாநிதி) **M.K** (జూన్ 3, 1924 - ఆగష్టు 7, 2018) తమిళనాడు మాజీ ముఖ్యమంత్రి. 1969లో సి.ఎన్.అన్నాదురై మరణించినప్పటినుండి తాను మరణించేవరకు, తమిళనాడు రాజకీయ పార్టీ ద్రవిడ మున్నేట్ర కళగంకు అధ్యక్షుడు, వ్యవస్థాపక సభ్యులలో ఒకడు. కరుణానిధి తమిళనాడు రాష్ట్రానికి ఐదుసార్లు ముఖ్యమంత్రిగా పనిచేశాడు (1969-71, 1971-74, 1989-91, 1996-2001, 2006-2011). 60 సంవత్సరాల రాజకీయ జీవితంలో పోటీచేసిన ప్రతి ఎన్నికలలో గెలిచి రికార్డు సృష్టించాడు. 2004 లోక్‌సభ ఎన్నికలలో తమిళనాడులోని అన్నీ (40) లోక్‌సభ స్థానాలలో యూపీఏను గెలిపించడంలో ప్రధానపాత్ర పోషించాడు. స్వయంప్రకటిత నాస్తికుడైన కరుణానిధి ఇ.వి.రామస్వామి నాయకర్ అనుయాయి.

## బాల్యం
కరుణానిధి అయ్యదురై ముత్తువేల్, అంజుగం దంపతులకు 1924 జూన్ 3 న జన్మించాడు. తంజావూరులోని తిరుక్కువలై అతని స్వస్థలం. ఈయన అసలుపేరు దక్షిణామూర్తి అనీ, ద్రవిడ ఉద్యమం, హేతువాద ఉద్యమంలో భాగంగా కరుణానిధిగా మార్చుకున్నాడని ఒక వాదన ఉంది కానీ, తన అసలు పేరు కరుణానిధి అనీ, ప్రజల్లో అదే పేరు బాగా ఆదరణ పొందినందువల్ల, రాజకీయాల్లోనూ దాన్నే కొనసాగించమని అన్నాదురై తనకు సలహా ఇచ్చినట్లు ఒక ప్రకటనలో పేర్కొన్నాడు. తన రచనలలో తమ కుటుంబం, కార్యాలలో మంగళవాయిద్యాలు వాయించే *ఇసై వెల్లలార్* (నాయీ బ్రాహ్మణ) కుటుంబానికి చెందినదని పేర్కొన్నాడు. అయితే ఆయన రాజకీయ ప్రత్యర్థి అయిన ఎం.జి.ఆర్ ఆయన మూలాలు తెలుగు వారిలో ఉన్నాయి అని వాదించాడు.

## రాజకీయాలు
2006 మే 13 న జరిగిన తమిళనాడు రాష్ట్ర అసెంబ్లీ ఎన్నికల్లో కరుణానిధి నేతృత్వంలోని సంకీర్ణ పక్షాలు గెలిచి అధికారం చేజిక్కించుకున్నాయి. ఆయన చెన్నైలోని చేపాక్ నియోజక వర్గానికి ప్రాతినిధ్యం వహించాడు. 60 సంవత్సరాల రాజకీయ జీవితంలో పోటీ చేసిన ఎన్నికల్లో 13 సార్లు గెలిచి గిన్నీస్ బుక్ రికార్డుకెక్కాడు. 1971 సంవత్సరంలో అన్నాదురై యూనివర్సిటీ నుంచి గౌరవ డాక్టరేట్ పట్టా అందుకున్నారు.

## సాహిత్యం
తమిళ సాహిత్యంలో కరుణానిధి తనదైన ముద్ర వేసాడు. పద్యాలు, నాటికలు, లేఖలు, నవలలు, జీవిత చరిత్రలు, సినిమాలు, సంభాషణలు, పాటలు మొదలైన అన్ని రంగాల్లో అతనికి ప్రవేశం ఉంది. ధక్షిణ భారత చలన చిత్రసీమ నుండి ముఖ్యమంత్రి అయిన మొదటి వ్యక్తి కరుణానిధి. 1942లో మురసోలి అనే పత్రికను కూడా ప్రారంభించాడు.

## మరణం
తీవ్ర జ్వరం, మూత్ర పిండాల సమస్య కారణంగా కొద్దిరోజులు చెన్నైలోని కావేరి ఆసుపత్రిలో చికిత్స పొంది కరుణానిధి 2018, ఆగష్టు 7న సాయంత్రం గం. 6.10 ని.లకు మరణించాడు. మరణించే నాటికి ఆయన వయసు 94 సంవత్సరాలు.

## ఇవికూడా చూడండి

* మొదటి కరుణానిధి మంత్రివర్గం
* తమిళనాడులో ఫ్లైఓవర్ల నిర్మాణంపై అరెస్టులపై వివాదం

## మూలాలు

## బయటి లంకెలు

*The Last Lear: A Long Profile of Muthuvel Karunanidhi by Vinod K Jose in The Caravan magazine

వర్గం:1924 జననాలు
వర్గం:ద్రవిడ ఉద్యమం
వర్గం:తమిళనాడు ముఖ్యమంత్రులు
వర్గం:భారతీయ నాస్తికులు
వర్గం:2018 మరణాలు
వర్గం:తమిళనాడు రాజకీయ నాయకులు
కాలు

350px|thumb|మనిషి యొక్క కాలి ఎముకలు

**కాలు** (leg) అనేది మనుష్యుల, జంతువుల శరీరాలలో నడవడానికి, శరీర భారాన్ని నేలపై నిలపడానికి ఉపయోగపడే అవయవం. ఇవి స్తంభాకారంలో ఉంటాయి. కాళ్ళలోని కీళ్ళు ఈ కదలికలు సులభంగా జరగడానికి అనువుగా అమర్చబడి ఉంటాయి. 

కాలియొక్క చివరిభాగం పరిణామ క్రమంలో అభివృద్ధి చెంది శరీరపు భారాన్ని సుళువుగా మోయగలిగేటట్లు మార్పుచెందాయి. ఎక్కువ జంతుజాలాలలో కాళ్ళు జతలుగా ఉండి శరీరాన్ని సమతుల్యంగా ఉంచడానికి సహాయపడతాయి.

## నామకరణం
* ఏకపాదులు: 1 కాలు
* ద్విపాదులు: 2 కాళ్లు
* త్రిపాదులు: 3 కాళ్లు
* చతుష్పాదులు: 4 కాళ్లు
* ఆర్థ్రోపోడా: 4, 6 (కీటకాలు), 8, 12, or 14
** శతపాదులు: 20 నుండి 300 కాళ్లు. 
** సహస్రపాదులు: 750 వరకు కాళ్లు.

## చతుష్పాదుల కాళ్లు
చతుష్పాదులు లేదా నాలుగుకాళ్ల జంతువులలో కాలు అనగా మొత్తం తొడ నుండి పాదం వరకు కాలు భాగమంతాగా పరిగణిస్తారు. అయితే వైద్యశాస్త్రంలోని శరీర నిర్మాణశాస్త్రం ప్రకారం ముంగాలు భాగాన్ని మాత్రమే కాలుగా పేర్కొంటారు.

రెండు కాళ్లమీద నడిచే చతుష్పాదులలో క్రింది రెండింటిని కాళ్లుగానూ పైనుండే రెండింటిని చేతులు లేదా రెక్కలు గాను పేర్కొంటారు.

వర్గం:శరీర నిర్మాణ శాస్త్రము
చిరునామా

thumb|చిరునామా కలిగిన ఫలకం
**చిరునామా** లేదా **అడ్రస్** (Address) అనగా భూమి మీద ఒక వ్యక్తి నివాస సంబంధమైన వివరములు. తెలుగులో కూడా "చిరునామా" కంటే "అడ్రస్" అనే ఆంగ్లపదమే అధికంగా వినియోగంలో ఉంది. అధికంగా తపాలా వ్యవస్థలో ఉత్తరాలను చేర్చడానికి, లేదా ఇంటికి వెళ్ళడానికి అవసరమైన వివరాలను సూచిస్తూ ఈ పదం వాడుతారు."Address" అనే ఆంగ్ల పదం నివాస స్థలం తెలిపే వివరాలకు మాత్రమే కాకుండా అనేక సాంకేతిక విషయాలలో కూడా వాడబడుతుంది. 
* "మెమరీ అడ్రస్" (memory address) - కంప్యూటర్‌లోని మెమరీలో డేటాను స్టోర్ చేసిన స్థలానికి సంకేతంగా వాడుతారు.
* "నెట్‌వర్క్ అడ్రస్" (network address) - కంప్యూటర్ నెట్‌వర్క్‌లో ఒక మెసేజి వెళ్ళవలసిన చోటు (కంప్యూటర్ లేదా సంబంధిత పరికరం)ను సూచిస్తుంది.
* ఈ-మెయిల్ edharmaraju18@gmail.com) - ఇంటర్నెట్‌లో మెయిల్ వెళ్ళవలసిన చోటు (కంప్యూటర్)ను సూచిస్తుంది.
* "టెలికమ్యూనికేషన్ సిగ్నల్" (signal) - చేరవలసిన స్థలాన్ని కూడా ఈ పదం సూచిస్తుంది.

## చిరునామా ఉపయోగాలు
* ఒక నివాసాన్ని కనుగొనడానికి ఉపయోగపడుతుంది. ముఖ్యంగా అనేక జనావాసాలు ఉండే పెద్ద పట్టణాలు, నగరాలలో ఇది చాలా అవసరం.
* తపాలా వ్యవస్థలో ఇది చిట్టచివరి మజిలీగా ఉంటుంది.
* కొన్ని సందర్భాలలో సమాజంలో ఒకరి స్థాయిని తెలుపడానికి చిరునామా సంకేతంగా ఉంటుంది. (ఉదాహరణకు ఫలాని గల్లీలో ఉంటాడు. ఫలాని సెంటర్‌లోని భవనంలో ఉంటాడు. అడ్రస్ లేకుండా పోతాడు)
* గణాంకాల వ్యవస్థలో - ముఖ్యంగా జనగణన, ఇన్షూరెన్సు వంటి విషయాలలో - సమాచారాన్ని సేకరించడానికి, అమర్చుకోవడానికి ఒక కీలకమైన పరామితిగా అడ్రస్ ఉపయోగపడుతుంది.
## చిరునామా ధ్రువీకరణ కార్డు
చిరునామా ధ్రువీకరణ కార్డు (పీవోఏ ) (ప్రూఫ్‌ ఆఫ్‌ అడ్రస్‌ ) కోసం బట్వాడా ఉన్న అన్ని తపాలా కార్యాలయాల్లోనూ దరఖాస్తు చేసుకోవచ్చు. దరఖాస్తుధర రూ.10. ప్రస్తుతం ఉంటున్న చిరునామా వివరాలు, పాస్‌పోర్ట్‌ సైజు ఫొటోతో కొత్త కార్డు కోసం రూ.240 చెల్లించాలి. ఈ కార్డు ఏడాది కాలం చెల్లుబాటులో ఉంటుంది. తర్వాత రూ.140 చెల్లించి పునరుద్ధరించుకోవచ్చు. ఒకవేళ కార్డు పోతే రూ.90 చెల్లించి నకలు కార్డు పొందవచ్చు.దరఖాస్తులో పేర్కొన్న చిరునామాను పోస్టుమ్యాన్‌ తనిఖీ చేస్తారు. తర్వాత పోస్టుమాస్టర్‌ మరోసారి ధ్రువీకరించుకుని దరఖాస్తులను డివిజనల్‌ కార్యాలయాలకు పంపుతారు. ప్రధాన తపాలా కార్యాలయాల్లో పౌర సంబంధాల ఇన్‌స్పెక్టర్లు (పీఆర్‌ఐ) ఈ బాధ్యతలు చూస్తారు. అక్కడి నుంచి దరఖాస్తులను హైదరాబాద్‌లోని కార్యాలయానికి పంపిస్తారు. తపాలా ముద్ర, హోలోగ్రామ్‌తో చిరునామా ధ్రువీకరణ కార్డులను తయారుచేస్తారు. ఇందులో చిరునామా, పాస్‌పోర్ట్‌ సైజు ఫొటో, ల్యాండ్‌లైన్‌, మొబైల్‌ నంబర్లు, బ్లడ్‌ గ్రూప్‌, సంతకం, పుట్టిన తేదీ తదితర వివరాలు ఉంటాయి. దరఖాస్తు చేసుకున్న పది పని దినాల్లో ఆ చిరునామాకు కార్డు బట్వాడా అవుతుంది. కార్డులో ఏమైనా తప్పులుంటే సంబంధిత పోస్టుమాస్టర్‌ దృష్టికి తీసుకెళితే తిరిగి కొత్త కార్డు జారీ చేస్తారు. ఇందుకు ఎలాంటి రుసుము వసూలు చేయరు. తనిఖీ చేయకుండా తప్పుడు చిరునామాలతో కార్డులు జారీ అయితే పోస్టుమాస్టర్లు, పీఆర్‌ఐలనే బాధ్యలను చేస్తారు. చిరునామా తప్పని తేలితే దరఖాస్తులు తిరస్కరిస్తారు. రుసుములు తిరిగి వెనక్కి చెల్లించరు.చిరునామా ఆధార ధ్రువీకరణ కార్డు ఏడాది మాత్రమే పని చేస్తుంది. తర్వాత మళ్లీ సదరు కార్డుదారుడు కార్డును రెన్యూవల్‌ చేయించుకోవాలి.

## బయటి లింకులు
*Frank's compulsive guide to postal addresses
*GRC Database Information: links to pages relating to addresses and addressing
*service d'adresse mondial (sedamo) worldwide address service
*Universal Postal Union  Postal addressing systems by country

వర్గం:నివాసాలు
వర్గం:తపాలా వ్యవస్థ
యూ థాంట్

**యూ థాంట్** (జనవరి 22, 1909 - నవంబర్ 25, 1974) (U Thant ) ఐక్యరాజ్య సమితి యొక్క మూడవ ప్రధాన కార్యదర్శ్.

## జననం
ఇతడు 1909, జనవరి 22 న దిగువ బర్మా (ప్రస్తుత మయాన్మార్) లోని పాంటనావ్‌లో జన్మించాడు. డాగ్ హమ్మర్స్ జోల్డ్ సెప్తెంబర్ 1961లో విమాన ప్రమాదంలో మరణించిన పిదప యూ థాంట్ 1971 వరకు ఐక్యరాజ్య సమితికి ప్రధాన కార్యదర్శిగా పనిచేసి ఆసియా ఖండం నుంచి ఈ పదవిని అధిష్టించిన తొలి వ్యక్తిగా నిల్చారు.

యూ థాంట్ రంగూన్ విశ్వవిద్యాలయం (ప్రస్తుత యాంగాంగ్ విశ్వవిద్యాలయం) లో ఉన్నత విద్య అభ్యసించాడు. 1928-31 కాలంలో ఉపాధ్యాయుడిగా, 1931-47 కాలంలో పాంటనావ్ జాతీయ ఉన్నత పాఠశాల ప్రధానోపాధ్యాయుడిగా పనిచేసాడు. 1948లో బర్మా గ్రేట్ బ్రిటన్ నుంచి స్వాతంత్ర్యం పొందిన తరువాత ప్రధానమంత్రి యు ను (U Nu) అభ్యర్థనపై 1949లో యూ థాంట్ సమాచార శాఖ సంచాలకులుగా పనిచేసాడు. 1949-53 కాలంలో సమాచార శాఖ కార్యదర్శిగా పనిచేశాడు. 1953-57 వరకు ప్రధానమంత్రి కార్యదర్శిగా వ్యవహరించి యును ఉపన్యాసాలను, విదేశీ పర్యటనలను సిద్ధం చేయడం, వీదేశీ ప్రముఖుల సమావేశాలను సిద్ధం చేయుటలో సహకరించాడు. 1955లో ఇండోనేషియాలోని బాండుంగ్లో జరిగిన ఆఫ్రో-ఏషియన్ సదస్సుకు కార్యదర్శిగా వ్యవహరించాడు. ఈ సదస్సే అలీన రాజ్యాల ఉద్యమంకు ఊపిరిపోసింది. 1957లో ఐక్యరాజ్య సమితిలో బర్మా శాశ్వత ప్రతినిధిగా నియమించబడ్డాడు. 1961లో డాగ్ హమ్మర్స్ జోల్డ్ విమాన ప్రమాదంలో మరణించిన తరువాత తదుపరి కాలానికి యూ థాంట్ ప్రధాన కార్యదర్శిగా ఎన్నికయ్యాడు. 1966లో మళ్ళీ రెండవ పర్యాయము ఆ పదవికి ఎన్నికైనాడు. 1971లో ప్రధాన కార్యదర్శి పదవికి రాజీనామా సమర్పించాడు.

## మరణం
1974, నవంబర్ 25 న న్యూయార్క్లో మరణించాడు.

## మూలాలు

## బయటి లింకులు
* UN Photos of U Thant
* Official U.N.S.G. biography
* Burma's Tomb Raiders 

వర్గం:ఐక్యరాజ్య సమితి ప్రధాన కార్యదర్శులు
వర్గం:1909 జననాలు
వర్గం:మయన్మార్ వ్యక్తులు
వర్గం:జవహర్ లాల్ నెహ్రూ అవార్డు గ్రహీతలు
పోర్టోరీకో స్వతంత్ర పార్టీ

**పోర్టోరీకో స్వతంత్ర పార్టీ** (Puerto Rican Independence Party) (స్పానిష్: *Partido Independentista Puertorriqueño*) పోర్టోరికోకు చెందిన ఒక రాజకీయపార్టీ. ఈ పార్టీ అమెరికా సంయుక్త రాష్ట్రాల నుండి దేశానికి స్వాతంత్ర్యము సాధించేందుకు కృషి చేస్తున్నది. ఇది పోర్టోరికోలోని ప్రధాన రాజకీయ పార్టీలలో ఒకటి, అన్ని నమోదైన పార్టీలలో కెళ్ళా రెండవ అత్యంత పాత పార్టీ. ఈ పార్టీ 1946 అక్టోబర్ 20వ సంవత్సరంలో గిల్‌బెర్టో కన్‌సెప్షియన్ డి గ్రాసియా ద్వారా స్థాపించబడింది.

* **www.independencia.net/ingles/welcome.html**

వర్గం:వివిధ దేశాలలో రాజకీయ పార్టీలు
వర్గం:పోర్టోరికో
జేవియర్ పెరేజ్ డిక్యుల్లర్

200px|thumb|right|<CENTER> జేవియర్ పెరేజ్ డిక్యుల్లర్ </CENTER>
**జేవియర్ పెరేజ్ డిక్యుల్లర్** (ఆంగ్లం: Javier Pérez de Cuéllar; 1920 జనవరి 19 – 2020 మార్చి 4) ఐక్యరాజ్య సమితికి 5వ ప్రధాన కార్యదర్శిగా పనిచేసిన పెరూకు చెందిన దౌత్యవేత్త. ఇతడు 1920, జనవరి 19న పెరూ రాజధాని నగరం లిమాలో జన్మించాడు.

డిక్యుల్లర్ 1940లో పెరూ విదేశాంగ మంత్రిగా, 1944లో దౌత్య సర్వీసులో పనిచేసాడు. ఆ తరువాత ఫ్రాన్స్ లోని పెరూ దౌత్య కార్యాలయంలో కార్యదర్శిగా వ్యవహరించనాడు. ఆ తదుపరి కాలములలో డిక్యుల్లర్ స్విట్జర్లాండ్, సోవియట్ యూనియన్ (నేటి రష్యా), పోలాండ్, వెనుజులాలలో రాయబారిగా పనిచేసాడు. 1946లో లండన్లో జరిగిన ఐక్యరాజ్య సమితి సాధారణ సభ తొలి సమావేశపు కాలములో అతడు పెరూ నుంచి జూనియర్ సభ్యుడిగా హాజరైనాడు. 1973, 1974లలో భద్రతా మండలిలో తన దేశం తరఫున ప్రాతినిధ్యం వహించాడు. 1974 జూలైలో సైప్రస్ సమస్య వివాదించు కాలములో డుక్యుల్లర్ భద్రతా మండలి అధ్యక్షుడిగా ఉన్నాడు. 1975, సెప్టెంబర్ 18 నాడు అతడికి సైప్రస్‌లో ప్రధాన కార్యదర్శి యొక్క ప్రధాన దూతగా నియమించారు. ఈ పదవిలో అతడు 1977 డిసెంబర్ వరకు కొనసాగినాడు. 1979, ఫిబ్రవరి 27న ఐక్యరాజ్య సమితి యొక్క ఉప ప్రధాన కార్యదర్శిగా ప్రత్యేక రాజకీయ అంశం కొరకు నియమించబడినాడు. అప్ఘనిస్తాన్ సమస్యపై కూడా ప్రధాన కార్యదర్శి యొక్క ప్రత్యేక దూతగా వ్యవహరించే అవకాశం లభించింది. 1981, డిసెంబర్ 31 న డిక్యుల్లర్ ఐక్యరాజ్య సమితి యొక్క 5 వ ప్రధాన కార్యదర్శిగా పదవీ బాధ్యతలు కుర్ద్ వాల్దీమ్ నుంచి స్వీకరించాడు. 1986లో అతడు తిరిగి రెండో పర్యాయము ఐరాస ప్రధాన కార్యదర్శిగా ఎన్నికై 1991, డిసెంబర్ 31 వరకు పదవిలో కొనసాగినాడు. రెండు సందర్భాల్లోను కూడా డిక్యుల్లర్ ఫాక్లాండ్ దీవుల సమస్యపై బ్రిటన్, అర్జెంటీనాల మధ్య మధ్యవర్తిగా నిర్వర్తించాడు. ఆ విధంగా మధ్య అమెరికాలో శాంతిసాధనకు దోహదపడినాడు. ఇతని తరువాత బౌత్రోస్ బౌత్రోస్ ఘలీ ఐక్యరాజ్య సమితి ప్రధాన కార్యదర్శి అయ్యాడు. డిక్యుల్లర్ 1995లో పెరూ అధ్యక్ష పదవికి జరిగిన ఎన్నికలలో అల్బెర్టో ఫుజుమొరితో పోటీపడి పరాజయం పొందినాడు.

## బయటి లింకులు
* ఐక్యరాజ్య సమితి ప్రధాన కార్యదర్శి జీవిత చరిత్రల అధికార వెబ్‌సైట్

వర్గం:1920 జననాలు
వర్గం:ఐక్యరాజ్య సమితి ప్రధాన కార్యదర్శులు
వర్గం:పెరూ వ్యక్తులు
వర్గం:జవహర్ లాల్ నెహ్రూ అవార్డు గ్రహీతలు
బౌత్రోస్ బౌత్రోస్ ఘలీ

**బౌత్రోస్ బౌత్రోస్ ఘలీ** (Boutros Boutros-Ghali) 1922, నవంబర్ 14న ఈజిప్టు రాజధాని నగరం కైరోలో జన్మించాడు. ఇతడు ఈజిప్టునకు చెందిన ప్రముఖ దౌత్యవేత్త, ఐక్యరాజ్య సమితికి 6 వ ప్రధాన కార్యదర్శిగా 1992 జనవరి నుంచి 1996 డిసెంబర్ వరకు పదవిని నిర్వహించాడు.

బౌత్రోస్ ఘలి 1946లో కైరో విశ్వవిద్యాలయం నుంచి డిగ్రీ పూర్తి చేశాడు. 1949లో పారిస్ విశ్వవిద్యాలయం నుంచి పి.హెచ్.డి. పట్టా పొందినాడు. 1977 నుంచి ఈజిప్టు విదేశాంగ శాఖ సహాయమంత్రిగా పనిచేసాడు. ఐక్యరాజ్య సమితి వైపు వెళ్ళడానికి కొన్ని మాసాల ముందు విదేశాంగ శాఖ డిప్యూటీ మంత్రిగా వ్యవహరించాడు. విదేశాంగ మంత్రిగా ఉన్నప్పుడు ఈజిప్టు అధ్యక్షుడు అన్వర్ సాదత్ కు, ఇజ్రాయెల్ ప్రధానమంత్రి మెనాచెమ్ బిగిన్ ల మధ్య శాంతి ప్రయత్నాలు కొనసాగించాడు. 1991లో బౌత్రోస్ ఘలీ ఐరాస ప్రధాన కార్యదర్శి పదవికి ఎన్నికైనాడు. ఇతని పదవీకాలం సంక్లిష్తంగా గడిచింది. ముఖ్యంగా 1994లో సంభవించిన ర్వాండా దమనకాండలో 9 లక్షల మందికి పైగా హత్యకు గురైనారు. ఈ విషయంలో బౌత్రోస్ ఘలీ తీవ్రంగా విమర్శల పాలైనాడు. అంగోలా అంతర్యుద్ధం, యుగొస్లావ్ యుద్ధాలు కూడా ఇతని కాలంలోనే జరిగాయి. 1996లో రెండో పర్యాయం కొరకు ఈజిప్టు, గినియా బిస్సౌ, బోట్స్‌వానాతో సహా భద్రతా మండలి లోని 10 తాత్కాలిక దేశాలు ప్రతిపాదించిననూ అమెరికా వీటో ఉపయోగించి మరో పర్యాయం బౌత్రోస్ ఘలీకి అవకాశం ఇవ్వలేదు. రెండో పర్యాయం ఎన్నిక కాని మొదటి వ్యక్తిగా చరిత్రలో నిల్చిపోయినారు. అతని తర్వాత కోఫీ అన్నన్ ఐక్యరాజ్య సమితి ప్రధాన కార్యదర్శి పదవీ బాధ్యతలు చేపట్టినాడు.

## మూలాలు


వర్గం:1922 జననాలు
వర్గం:ఐక్యరాజ్య సమితి ప్రధాన కార్యదర్శులు
వర్గం:ఈజిప్టు వ్యక్తులు
మంత్రి (ప్రభుత్వం)

**మంత్రి** (Minister) అనే పదం పూర్వకాలం నుండి వాడబడుతుంది.రాచరికాలు,రాజ్యాలు  ఉండే పూర్వకాలంలో ఉన్నప్పుడు మంత్రిని అమాత్యులు, రాజప్రతినిధి, దివాను అని వ్యవహరించేవారు.వీరు మహారాజుకు ముఖ్యమైన సలహాదారుడుగా ఉండేవాడు.దానికి ఉదాహరణగా మహామంత్రి తిమ్మరుసును చెప్పుకోవచ్చు. సంబోధనా పదం ' అమాత్యా ' అని సంబోదించేవారు.వివిధ రంగాలకు వివిధ మంత్రులు లేదా అమాత్యులు వుండేవారు.ప్రధానమైన మంత్రిని మహామంత్రి అని పిలిచేవారు. ప్రస్తుత కాలంలో కేంధ్రప్రభుత్వంలో ప్రధాన మంత్రి,రాష్ట్ర ప్రభుత్వాలలో ముఖ్యమంత్రి అని వ్యవహరింపబడుతుంది.వివిధ విభాగాలకు ఉన్న మంత్రులు ప్రదాన మంత్రి, ముఖ్యమంత్రి అదీనం క్రింద వారికి కేటాయించిన శాఖల పరిపాలనపై నియంత్రణాధికారం కలిగి ఉంటారు. రాష్ట్రప్రభుత్వాలకు చెందిన మంత్రులను రాష్ట్ర మంత్రులని,కేంద్ర ప్రభుత్వానికి చెందిన మంత్రులను కేంద్ర మంత్రులు అని అంటారు.

## నిర్వచనం
ఒక దేశం లేదా ప్రాంతంలో ప్రజలను పరిపాలించే మంత్రాంగంలో (ప్రభుత్వం) లో సభ్యుడుగా ఉండి ఒక నిర్దిష్ట విభాగానికి బాధ్యత వహించే వ్యక్తిని మంత్రి అని అంటారు.ఆ విభాగంపై ఇతను ముఖ్యమైన స్థానం కలిగి ఉంటాడు.

## వివిధ విభాగాల మంత్రులు
* ఉపముఖ్యమంత్రి
* హోంమంత్రి
* ఆర్థికశాఖ మంత్రి
* విద్యాశాఖమంత్రి
* రవాణాశాఖ మంత్రి
* ఆరోగ్యశాఖ మంత్రి
* దేవాదాయశాఖ మంత్రి

## ఇవి కూడా చూడండి

* ప్రధానమంత్రి
*ముఖ్యమంత్రి

## రకాలు
* ప్రధాన మంత్రి 
* ముఖ్య మంత్రి 

## మూలాలు

## వెలుపలి లంకెలు
వర్గం:రాజ్య వ్యవస్థ
వర్గం:ప్రభుత్వం
వర్గం:ప్రభుత్వ వృత్తులు
వర్గం:మంత్రుల కార్యాలయాలు
శత్రువు (సినిమా)

**శత్రువు** 1992 లో కోడి రామకృష్ణ దర్శకత్వంలో విడుదలైన సినిమా. ఇందులో వెంకటేష్, సప్తపర్ణ ముఖ్య పాత్రలు పోషించారు. సుమంత్ ఆర్ట్స్ పతాకంపై ఎం. ఎస్. రాజు నిర్మించిన ఈ చిత్రానికి రాజ్-కోటి సంగీత దర్శకత్వం వహించారు. నిర్మాత ఎం. ఎస్. రాజుకు ఇదే తొలి చిత్రం. నిజాయితీ పరుడైన లాయరు ఒక భూ కబ్జా దారుడి చేతిలో ప్రాణాలు కోల్పోతే అతను చేరదీసిన జూనియర్ లాయర్ వారి చావుకు కారణమైన వారిని చట్టానికి దొరక్కుండా చంపడం ఈ చిత్ర కథాంశం.

## కథ
అశోక్, రాఘవ, భాస్కర్ అనే ముగ్గురు స్నేహితులు లాయరు దుర్గా ప్రసాద్ దగ్గర జూనియర్ లాయర్లుగా పనిచేస్తుంటారు. దుర్గాప్రసాద్, ఆయన భార్య లక్ష్మి వాళ్ళని కేవలం జూనియర్లగానే కాక కన్నబిడ్డల్లా చూసుకుంటూ ఉంటారు. నగరంలో పేరుమోసిన వ్యక్తియైన వెంకటరత్నం ఒక స్థలాన్ని కబ్జా చేస్తాడు. ఆ కేసు దుర్గాప్రసాద్ చేపట్టి అందుకు తగ్గ సాక్ష్యాధారాలన్నీ సంపాదిస్తాడు. కానీ అతను కోర్టుకు వెళ్ళేలోపు ఆ ఆవరణలోనే వెంకటరత్నంం తన మనుషుల చేత కాల్చి చంపిస్తాడు. వాళ్ళిద్దరూ అశోక్ చేతుల్లోనే చనిపోతారు. తమను చేరదీసి విద్యాబుద్ధులు నేర్పించి ప్రయోజకుల్ని చేసిన వారి రుణం తీర్చుకోవడం కోసం వాళ్ళ మరణానికి కారణమైన వారి మీద పగ తీర్చుకోవాలనుకుంటాడు అశోక్. శత్రువుల్ని ఒక్కొక్కరినీ టార్గెట్ చేస్తూ వెళుతుంటే చట్టం మీద నమ్మకమున్న ఎ.సి.పి విజయ అతని ప్రయత్నాలను అడ్డుకోవాలని చూస్తుంటుంది.

## తారాగణం
* అశోక్ గా వెంకటేష్
* విజయ గా విజయశాంతి
* వెంకటరత్నం గా కోట శ్రీనివాసరావు
* లాయర్ దుర్గా ప్రసాద్ గా విజయకుమార్
* దుర్గాప్రసాద్ భార్య లక్ష్మి గా సంగీత
* డి.ఐ.జి ప్రకాష్ రావు గా కెప్టెన్ రాజ్
* రామయ్య గా నగేష్
* సాంబయ్య గా బ్రహ్మానందం
* అంకుశం బాబ్జీ
* రాఘవ గా మహర్షి రాఘవ
* మేజర్ మైకేల్ గా పి. ఎల్. నారాయణ
* చింటు గా మాస్టర్ సతీష్
* భాస్కర్
* బాబూమోహన్
* కల్పనా రాయ్
* జార్జ్ గా బాబు ఆంటోనీ
* సత్యమూర్తి గా ఆనందరాజ్

## నిర్మాణం
నిర్మాత ఎం. ఎస్. రాజుకు ఇదే తొలిచిత్రం. ఎం. ఎస్. రాజు తండ్రి రాయపరాజు కూడా నిర్మాతగా పలు సినిమాలు తీశాడు. ఎం. ఎస్. రాజు కూడా తానూ ఆ బాటలోనే నడవాలనుకున్నాడు. సినిమాలు బాగా చూసి కొంచెం పరిజ్ఞానం వచ్చాక దర్శకుడు కోడి రామకృష్ణను కలిశాడు. అలా పుట్టిందే ఈ చిత్ర కథ. ఈ చిత్రంలో అప్పటిదాకా హాలీవుడ్ కే పరిమితమైన వినూత్నమైన స్క్రీన్ ప్లే విధానాల్ని పరిచయం చేశారు.

## పాటలు

## మూలాలు

వర్గం:కోడి రామకృష్ణ దర్శకత్వం వహించిన సినిమాలు
వర్గం:కోట శ్రీనివాసరావు నటించిన సినిమాలు
వర్గం:బ్రహ్మానందం నటించిన సినిమాలు
వర్గం:కల్పనా రాయ్ నటించిన సినిమాలు
వర్గం:పి.ఎల్.నారాయణ నటించిన సినిమాలు
వర్గం:నగేష్ నటించిన సినిమాలు
వర్గం:బాబు మోహన్ నటించిన సినిమాలు